Соғлиғингиз қандай¸ жаноб муҳожир?!\nИшлаëтган юртидан қатъий назар¸ аксар ўзбек муҳожирлари орасида бугунга келиб ўзига хос касалликлар рўйхати шаклланиб улгурган.\nЗаҳарли тутунга қорилган фаровонлик\nСамарқандлик Бахтиëр ака қарийб 10 йилдан бери Жанубий Кореядаги пластик қутилар ишлаб чиқарувчи заводда ишайди. Бу ерга келиб биринчи орттирганим умуртқа поғонасидаги чурра (позвоночная грыжа) бўлди¸ дейди 40 яшар муҳожир.\n- Ҳам оғир кўтарасиз¸ ҳам кун узун оëқда турасиз. Иккинчиси¸ ошқозон касали. Бу асосан ишхонанинг ҳидидан. Кейин корейсларнинг овқати бизга тўғри келмаганидан¸ буларники жуда аччиқ. Агар заводга кириб¸ ëнингизга оқ бир нарсани қўйиб ишдан чиқиш вақтингизда олсангиз¸ устига қора қопланади заҳарли тутунлардан. Бу ичга кетганидан кейин¸ ошқозон нима бўлади. Кўзга зарари бор¸ мен ҳам кўзимни операция қилдирдим¸ дейди Кореяга келганидан бери фақат ана шу токсик тутунга тўла заводда ишлаëтган Бахтиëр ака.\nҲозирга қадар на Ўзбекистон ва на Корея ҳукуматлари Кореядаги ўзбекистонлик меҳнат муҳожирлари сонига оид аниқ рақамларни эълон қилган эмас. Норасмий манбаларга кўра¸ бу рақам ҳозирга келиб бир неча юз мингни ташкил қилиши мумкин. Ўзбекистонлик муҳожирларнинг аксари кореяликларнинг ўзи соғлиғи узун зарарли бўлгани боис ишлашни истамаган кимë саноатида¸ деярли бир хил оғир шароитда ишлаëтгани боис¸ улар орасидаги дардлар ҳам уйқашдир¸ дейди Бахтиëр ака.\n- Мен билганим эркаклар орасида энг кўп позвоночная грыжа¸ аëллар ўртасида ҳар хил гинекологик дардлар. Эркаклар кўп оғир кўтаришдан¸ аëллар нам ва совуқ бетонда узоқ туриб қолишдан шунақа дард орттираяпти. Мен билганим шу¸ дейди 10 йилдан бери Кореяда платик маҳсулотлар чиқарувчи заводдан бошқасини кўрмай яшаб келаëтган Бахтиëр ака.\nРасмий маълумотларга кўра¸ ўзбекистонлик меҳнат муҳожирларининг энг катта қисми Россияда ва ҳозирда мамлакатда 5 миллионга яқин ўзбекистонлик муҳожир борлиги тахмин қилинади.\nҚозондаги "Новый век" тиббиëт-хайрия жамияти меҳнат муҳожирларини расмий рухсатнома учун шарт қилиб қўйилган тиббий кўрикдан ўтказиш билан шуғулланиб келади. Жамият раҳбари¸ медицина фанлари доктори Лилия Таишеванинг ўз кузатишларидан келиб чиқиб Озодликка айтишича¸ 2008 йилдан бери ўзбекистонликлар Россиядаги меҳнат муҳожирлари рўйхатида сон жиҳатдан биринчи ўринда тургани боис¸ турли касалликлар рўйхатида ҳам биринчиликни эгаллаб келмоқда.\nБу касалликлар орасида энг кўп тарқалгани эса:\n- Ўзбек муҳожирлари орасида¸ қолган МДҲ муҳожирлари каби¸ энг кўп тарқалган касаллик бу жинсий йўл орқали тарқаладиган сифилис¸ гонореа¸ трихимониаз ва хламидиоз каби таносил касалликларидир. Иккинчи ўринда¸ сил касали ва учинчи ўринда ВИЧ – ОИТВ (Орттирилган иммун тақчиллиги вируси) инфекцияларидир¸ дейди йиллар давомида Россиядаги муҳожирлар саломатлиги билан боғлиқ вазиятни бевосита кузатиб келаëтган россиялик мутахассис.\n“Россия қонунчилигига кўра¸ меҳнат муҳожири ишлаш ҳаққини олиш учун тиббий кўрикдан ўтказилади ва бу муаммолар ана шу биз ўтказадиган кўриклар давомида аниқланмоқда. Учала касаллик ҳам ижтимоий жиҳатдан хавфли саналгани боис¸ биринчи ва иккинчи гуруҳга оид касаллар дарҳол даволанади¸ учинчи гуруҳ – ОИТВга йўлиққанлар дарҳол Россия ҳудудидан депортация қилинади”¸ дейди меҳнат муҳожирларини тиббий кўрикдан ўтказиш ва муолажа қилиш билан шуғулланувчи ташкилот раҳбари.\nЎз соғлиғига ўзи бефарқлар\nРоссиялик мутахассисга кўра¸ ўзбекистонлик меҳнат муҳожирларининг аксари бу касалликларни ўз ватанида орттирган бўлса-да¸ бундан фақат Россиядаги тиббий кўрик пайтидаги хабар топади. Биз ўзимиз ўтказган сўров натижасида¸ ўзбекистонлик меҳнат муҳожирларининг 41 фоизи ОИТВ нинг қандай юқишидан бехабар эканини аниқладик. Бу эса¸ ўзбекистонликлар орасида тиббий маърифат¸ айниқса жинсий аъзолар саломатлигига оид маърифатнинг ўта ночор эканини кўрсатади¸ дейди россиялик мутахассис.\nРоссиянинг шимолий Владивосток минтақасида йиллардан бери ўзбекистонлик меҳнат муҳожирларини қонунан ишга жойлаштириш билан шуғулланиб келаëтган ширкат эгаси Феруза Лилия Таишева фикрларини тасдиқлайди.\n"Ўзбекистонликларнинг кўпи Россияга келгунича жиддий дард орттирган бўлади¸ бу ерда оғир шароитларда ишлаб-яшаш¸ пала-партиш жинсий алоқалар¸ бу муаммоларни кучайтирмай қолмайди¸ дейди бу кузатувчи.\n- Бу ерга келиб ичкиликка берилганлар кўп¸ жуда кўп. Хотини уйида қолиб¸ бошқаларга илакишиб юрганлар жуда кўп. Илашволиб туриб¸ билиб-билмай туриб алоқа қилиб юрганидан кейин бўлади шунақа касалликлар.\nДўхтирга олиб борсангиз¸ қочиб юришади адресини ўзгартириб. Нимага қочдинг¸ десангиз¸ “Йўқ опа¸ бўлмайди¸ қўни-қўшним¸ қариндош-уруғим бор бу ерда¸ мен нима деган одам бўламан”¸ дейди. Сен индамасан бориб¸ аноним шаклда анализ топшириб¸ даволан¸ десангиз¸ унамайди. Бунинг касофатига¸ эрини йилида бир марта кўрадими¸ йўқми¸ бечора хотин қолади¸ дейди йиллардан бери ўзбекистонлик меҳнат муҳожирларини ишга жойлаштириш билан шуғулланиб келаëтган Ферузахон.\nМуҳожирнинг бирламчи хос касали - буйрак хасталиги\nХоразмлик уролог олим¸ профессор Суҳбат Абдулла бугун ўзбек муҳожирларининг 8 миллионга яқин экани тахмин қилинадиган улкан армияси ичида¸ қайси давлатда ишлаëтганидан қатъий назар¸ энг кўп учрайдиган муаммо айнан ўз соҳасига оид эканини айтади:\n- Муҳожирлар орасида энг кўп тарқалган муаммо урология соҳасида¸ турли хил буйрак хасталикларидир. Ўзбекистон мўътадил иқлимли иссиқ ва қуруқ ўлка бўлгани учун бу ердан Россия ва бошқа совуқ иқлимли юртларга кетиб ишлаëтганларнинг¸ биринчи ўринда¸ айнан иқлим ўзгаришидан буйраги зарарланмоқда. Шунинг учун муҳожирлар орасида биринчи ўринда буйрак шамоллаши энг кўп учрайди. Муҳожирларнинг 95 фоизи буйрагидан дард топиб келаяпти¸ дейди профессор Суҳбат Абдулла.\nËш ўзбек йигитининг янги дарди\nЎзбекистондан меҳнат муҳожиратига кетаëтганларнинг 90-92 фоизи эркаклар бўлгани учун муҳожирликда орттирилаëтган дарднинг иккинчиси соф эркакларга хосдир¸ деб давом этади Суҳбат Абдулла.\n- Эркаклар орасида энг кўп тарқалгани жинсий ожизлик¸ импотенциядир. Бу муаммо йилдан-йилга ëшариб бораяпти. Бу дард муҳожират билан бевосита боғлиқ нарса. Агар ўзбек йигитлари хорижга чиқмаганида Ўзбекистонда Хитойдаги каби демографик портлаш юз берган бўларди.\nХориждаги оғир шароитлардаги ҳам жисмоний¸ ҳам психологик зўриқиш бунинг асосий сабабидир. Тарихан бизда эректил импотенция жуда кам учраган. Ҳозир оддий ҳолга айланиб¸ ҳозир импотенциянинг ўртача ëши 40 дан 24 га тушиб қолди¸ дер экан Суҳбат Абдулла бугун ўз соғлиғи¸ кучи ва вақтини хориждаги оғир ишларда пул топишга сарфлаëтган ўзбек йигитлари эрта бир кун ўз жинсий потенциясини тиклаш учун ниҳоятда қиммат муолажага мажбур қолажагини қайд қилади.\nМарафон бошланган¸ финиш чизиғидан дарак йўқ\nЎзбек муҳожирларининг аксари пул топиш учун соғлиғига жиддий путур еткизаëтганини ўзи ҳам билади¸ аммо узоқ марафонга чиққан одам каби¸ улар болам-чақам¸ уларнинг эртаси деб¸ йиқилиб қолгунича чопишга¸ ишлашга¸ пул топишга маҳкум¸ дейди Жанубий Кореяда 10 йилдан бери ватанни¸ болаларини кўрмай меҳнат қилаëтган Бахтиëр ака.\n- Даволанишга¸ дўхтирга боришга шароит қани? Дўхтирга борсак ишни ким қилади. Корейс иш берувчисига ҳадеб касал бўлаверсангиз ëқмайди¸ икки марта дўхтирга борсангиз¸ учинчисида жавобингизни бериб юборади. Шунга оғриқларга чидаб¸ индамай юрибмиз.\nËшим 40 бўлгани билан¸ организмни текшириб кўрсангиз¸ 60 га кирган бобойники билан бир бўлса керак. Мияни текширмай қўяверинг! Мияни уйга боргандан кейин касалхонага ëтиб текширтиришга тўғри келади. Мияда нима бўларди¸ шу соғинч гапида! Кечқурунлари уйқудан уйғониб кетасиз¸ фарзандларингизни соғинасиз. Тушларингизга киради. Муҳожиратдаги энг оғир дард бу соғинч! дейди 18 яшар қизи ва 14 яшар ўғлини сўнгги бор 10 йил аввал кўриб бағрига босган Бахтиëр ака.


Саакашвилининг қамоқхонада аҳволи кескин ёмонлашгани айтилмоқда — Sof.uz\nЖАҲОН 263,352,777 237,780,869 5,237,872\nСаакашвилининг қамоқхонада аҳволи кескин ёмонлашгани айтилмоқда\n11.10 11:23 249 Жаҳон\nҚамоқхонада ўн кунлик очликдан сўнг, Грузиянинг собиқ президенти Михаил Саакашвилининг аҳволи ёмонлашган. Бу ҳақда сиёсатчининг шахсий шифокори Николоз Кипшидзе маълум қилган.\n«У ҳаракатланиш ва гаплашишга қийналмоқда. Мен унинг рухсати билан сизга Саакашвилида қон касаллиги — талассемия (гемоглобин генлари шикастланганда пайдо бўладиган ирсий касаллик) борлигини маълум қиламан. Бу ўлимга олиб келувчи касаллик эмас, лекин у мутлақо оч қола олмайди. Мен у билан эртага учрашаман ва ўйлайманки, биз уни касалхонага ўтказамиз», —деган шифокор «Мтавари Архи» телеканали эфирида.\nУнинг аниқлик киритишича, маҳбуснинг аҳволи охирги икки кун ичида кескин ёмонлашган.\nКипшидзе, шунингдек, Грузия жазони ижро этиш хизмати бошлиғи Ника Цхвариашвилининг журналистларга, Саакашвили асал еяётгани ва табиий шарбатларни ичишни бошлаганлигини айтган сўзларини рад этган.\n«Ундан биргаликда бир ош қошиқ асал билан чой ичишни сўрадим, у қатъиян рад этди. У охиригача курашишга қарор қилганини айтди, бу унинг ҳаёти ... Унинг асал истеъмол қилаётгани ҳақидаги маълумотлар ёлғон. Саакашвили очлик давомида 14 килограмм 100 граммга озган»— дея таъкидлаган шифокор.\nЭслатиб ўтамиз, собиқ президент октябрь ойи бошида ватанига қайтганини эълон қилганди. Саакашвили қўлга олингач, у қамоқхонада очлик эълон қилди.\nБугун, 10:13 640\nБугун, 17:34 498\n21:46 40 Жаҳон\nБугун, 17:34 498 Ўзбекистон


Исроил-Хамас ихтилофи қандай бошланди? — Sof.uz\nИсроил-Хамас ихтилофи қандай бошланди?\nБеҳзод Мамадиев 14.05 15:58 655 Колумнистлар\nИсроил ва Хамас ўртасидаги ихтилоф аслида ҳеч қачон тўхтамаган ва тўхтамайди ҳам. У, шунчаки, кейинги йирик тўқнашув юз бергунгача музлатиб қўйилади, холос.\nТомонлар ҳар беш-ўн йилда йирик ҳарбий тўқнашувларга кириб туради. Масалан, 2014 йилги охирги уруш 50 кун давом этган ва унда уч мингга яқин фаластинлик, 75 исроиллик ҳалок бўлган.\nТомонлар муросага келиши мумкинми?\nБу имконсиз. Биринчидан, Хамас Исроилни давлат сифатида тан олмайди. Гуруҳнинг олий мақсади Исроилни йўқ қилиш ва ўрнига Фаластин давлатини қуриш.\nИккинчидан, Исроил ва бошқа кўплаб давлатлар, хусусан, AҚШ Хамасни террорчи ташкилот деб эълон қилган. Шу боис Исроил Хамас билан ҳеч қачон музокарага кирмайди.\nХамас ўзи қандай гуруҳ?\nХамас 1987 йил Фаластин Озодлик Ташкилотига мухолиф партия сифатида пайдо бўлган. Унинг сиёсий ва ҳарбий қанотлари бор. Сиёсий қаноти 2006 йил Фаластин қонунчилик органи учун кечган сайловда кўпчилик ўринларни қўлга киритган. Шундан бери Ғазо секторини бошқариб келади.\nТашкилотнинг ҳарбий қаноти Исроилга қарши кураш олиб боради.\nКанада, Европа Иттифоқи, Исроил, Япония ва AҚШ Хамасни террорчи ташкилот деб эълон қилган. Aвстралия, Янги Зеландия, Парагвай ва Британия унинг фақат ҳарбий қанотини террорчи ташкилот деб билади. 2018 йил БМТ Бош ассамблеяси Хамасни террорчи ташкилот деб топиш ҳақида AҚШ таклиф этган резолюцияни қабул қилмаган.\nИсроил ҳақида икки оғиз\nИсроил 1948 йил БМТ резолюцияси асосида ташкил этилган давлат. Унгача Исроил давлати бўлмаган; у эгаллаб турган барча ҳудудлар Фаластин номи остида Британия назоратида бўлган. Британия Фаластинни 1-жаҳон уруши даврида усмонийлардан тортиб олган.\nМустақил давлат талаб қилаётган яҳудийларнинг террор хуружларидан тўйган Британия 1948 йил Фаластинни ташлаб чиқишга қарор қилади. Шундан сўнг БМТ резолюцияси асосида бу ерда яҳудий ва араб давлатларини ташкил қилиш тавсия қилинади. Aраблар бунга рози бўлмайди; аммо яҳудийлар куч ишлатиб, БМТ берган ҳудудлардан арабларни қувиб чиқариб, ўз давлатини ташкил этишга эришади.\nAраб-Исроил ихтилофи шундан бери мавжуд. 1967 йил Исроил Миср, Иордания ва Сурияга ҳужум қилиб, олти кун ичида уларинг армияларини шармандаларча тор-мор этади ва Ғарбий Соҳил, Шарқий Қуддус, Ғазо сектори, Гўлан тепаликлари ва Синай ярим оролини; хуллас, бутун Фаластин ҳудудини ва Сурия ҳамда Мисрнинг бир қисмини босиб олади.\nШундан бери бу ҳудудлар (Синай яримолидан ташқари) Исроил босқини остида. Шундан бери фаластинликлар БМТ резолюциясида ваъда қилинган ўз давлатини амалда қура олмаяпти.\nБМТ ва дунёнинг деярли барча давлатлари Исроилни босқинчи сифатида тан олган ва ундан 1967 йилда эгаллаб олган ҳудудлардан чиқиб кетишни талаб қилиб келади. Бу ҳақда БМТ томонидан камида 45 та резолюция қабул қилинган.\nИсроил бу резолюцияларнинг бирортасига риоя қилмаган.\nСўнгги ихтилофнинг бошланиши\nИсроил босқин остидаги Шарқий Қуддусдан арабларни қувиб чиқариш сиёсатини узоқ йиллардан бери давом эттириб келади. Бунга оид сўнгги можаро Шайх Жарра маҳалласида юз берди. Бир гуруҳ араб оилаларини бу ердан чиқариб юбориш ҳақида суд ҳукми кутилаётган пайтда фаластинликлар норозилик намойишларини бошлайди.\nТўқнашувлар кучайгач, Исроил полицияси мусулмонлар учун дунёда 3-энг муқаддас маскан бўлган "Aл-Aқсо" масжидига бостириб киради. Бутун дунё мусулмонларини ларзага солган бу воқеа ортидан Хамас Исроилга масжид ҳудудини кечки соат олтигача тарк этиш бўйича ултиматум қўяди. Aкс ҳолда ҳужумга ўтиши ҳақида огоҳлантиради. Исроил бу талабга риоя қилмагач, Хамас ракета отишни бошлайди. Бунга жавобан Исроил ҳам Ғазони бомбалашга тушиб кетади.\nШу тариқа Ғазода яна бир уруш бошланди...


Ўзбекистон ИИВ: видеорегистратор учун ҳайдовчи жаримага тортилади « Ўзбекистон Халқ Ҳаракати\nЎзбекистон ИИВ: видеорегистратор учун ҳайдовчи жаримага тортилади\n31 May 2014 - 17:08\nЙўл ҳаракати хавфсизлиги бош бошқармасининг (ЙҲХББ) маълум қилишича, йўл ҳаракати қоидаларини бузганлик учун ҳайдовчини тўхтатган ЙҲХДХ ходимини видео тасвирга олиш мумкин эмас. Ўзбекистонда автомобилларга видеорегистратор ўрнатишга рухсат берилмаган.\nБу ҳақда 27 май куни телефон орқали мулоқотда Ички ишлар вазирлигининг йўл ҳаракат хавфсизлиги Бош бошқармаси вакили маълум қилди, деб ёзади газета.uz. Берилган саволларга ЙҲХББ мутахассисларининг жавоблари шанба куни “Постда” газетасида эълон қилинган.\nБошқарма вакилларининг таъкидлашича, “гўёки йўл ҳаракати қоидаларини бузганлик учун” ҳайдовчини тўхтатган ЙҲХДХ ходимини видео тасвирга олиш мумкин эмас.\n“Автомобилга навигатор, орқа томонни экранда тасвирловчи камера ёки видеорегистратор ўрнатиш мумкинми?” – деган саволга ЙҲХББ мутахассиси: “Бизда бу турдаги мосламаларни ўрнатиш таъқиқланган”, – дея жавоб берган.\nБундан ташқари, “автомобилга видеорегистратор ўрнатилганлиги ҳолати ЙҲХДХ ходими томонидан йўл ҳаракати қоидаларини бузиш сифатида расмийлаштирилиши мумкинми?”, – деган саволга ҳам “ҳа” деган жавоб берилган.\nЎз навбатида орқа ўриндиқ олдида монитор ўрнатилишига рухсат берилиши айтилади: “транспорт воситасининг олди қисмида теле-, видеомониторлар ўрнатиш қонун билан таъқиқланган”.\nЎзбекистон Маъмурий жавобгарлик кодекси автотранспорт воситасининг олди қисмига ўзбошимча равишда монитор (дисплей) ўрнатишни таъқиқлайди. Ушбу нормага амал қилмаслик эса, энг кам иш ҳақининг икки баробари миқдоридаги жарима солинишига сабаб бўлади.\n“Йўл ҳаракати ҳодисаси содир бўлганда видеорегистратор тасвирининг судда далил сифатида қабул қилиниши мумкинми?”, – деган саволга жавоб бераркан, ЙҲХББ мутахассиси: “бу саволга жавоб учун суд органларига мурожаат қилишни тавсия қилган”.\nЙҲХББ мутахассисининг автомобилга видеорегистратор ўрнатиш таъқиқланади, деган жавоби кўплаб интернет фойдаланувчилари орасида бахс-мунозараларни келтириб чиқариши тайин.\nМаълумки, кейинги пайтда ўз автомобилларига видорегистратор ўрнатиб олган ҳайдовчилар сони ҳам ортиб бормоқда. Ушбу қурилма автомобиль жойидан қўзғалганидан бошлаб йўлда кўринган барча ҳодисаларни тўхтовсиз видеотасвирга тушириб боради. Дунё мамлакатлари тажрибасидан шу нарса маълум бўлдики, видорегистраторлар кўпинча йўл транспорт ҳодисаси юз берган ҳолда ҳақиқатни юзага чиқариш, йў ҳодисаси сабабчисини аниқлашга ёрдам беради.\nЭнди видеорегистраторларни автомобилга ўрнатишга нисбатан қонунчилик нормаларига тўхталадиган бўлсак, Ўзбекистон Республикасининг Маъмурий жавобгарлик тўғрисидаги кодекснинг 276 моддасига мувофиқ, видеорегистратор ёзувларидан ҳам маъмурий ҳуқуқбузарлик мавжуд ёки мавжуд эмаслигини аниқлашда далил сифатида фойдаланиш мумкин. Бу Ўзбекистон Республикасининг Маъмурий жавобгарлик тўғрисидаги кодекснинг “Маъмурий ҳуқуқбузарликлар тўғрисидаги ишларни юритиш вазифалари” 269 моддаси қоидалари билан ҳам мос келади.\nУшбу мавзу ҳақида олдин ҳам бир қанча мақолалар ёзилган ва амалдаги қонунчиликка шарх берилган. Хусусан, “Экономическое обозрение” журналининг 2013 йилги 9-сонида чоп қилинган “Йўл ҳаракати қоидалари бўйича савол-жавоблар” номли мақолада ҳам автомобилга видорегистратор ўрнатиш қонунга хилоф эмаслиги қонунчилик нормалари билан изоҳлаб берилади.\nБироқ, ЙҲХББ мутахассисларининг юқорида келтирилган жавобларидан сўнг, жорий қонунчилик ҳақида етарли билимга эга бўлмаган ЙҲХДХ ходимлари ўз раҳбарияти кўрсатмаларига асосланиб ҳайдовчилардан видеорегистраторни ўчириб қўйишни талаб қилиб қолишса ажабмас.


Бухорода электромобиллар ишлаб чиқариш режалаштирилмоқда — Review.uz\nБухоро вилоятида электромобилларни ишлаб чиқаришни йўлга қўйиш режалаштирилмоқда. Лойиҳа Кореянинг Songuo Mobility Innovation компанияси билан ҳамкорликда амалга оширилади.\nБухоро шаҳридаги “Ideal Lift” МЧЖ ва Жанубий Кореянинг Songuo Mobility Innovation CO, LTD. компанияси билан ҳамкорликда вилоятда электромобилларни ишлаб чиқариш режалаштирилмоқда.\n1 млрд 210 млн долларга тенг бўлган лойиҳа йилига 30 минг дона электромобиллар ишлаб чиқаришни ташкил этиши кўзда тутилган.\n“Лойиҳани амалга ошириш натижасида 450 нафардан зиёд ишсиз аҳоли бандлиги таъминланади. Бу лойиҳа ташқи бозорда республиканинг миллий манфаатларини ҳимоя қилиш, ўзбек истеъмолчиларининг манфаатларини қўллаб-қувватлашда муҳим аҳамият касб этади”, - дейди “Ideal Lift” МЧЖ раҳбари Комилжон Қудратов.\nЖанубий Кореянинг Songuo Mobility Innovation CO., LTD. етакчи компанияси ҳамда Бухоро шаҳридаги “Ideal Lift” МЧЖ томонидан икки томонлама, шунингдек, лойиҳа бўйича тайёргарлик ишларини бошлаш тўғрисида битим, жумладан юқори технологияли ускуналарни етказиб бериш, лойиҳалаштириш, монтаж жараёни давомида назорат қилиш ва электромобиллар ишлаб чиқариш назарда тутилган шартнома имзоланди, дейилади хабарда.


Одам бўл | Мулоҳаза қила оладиганлар учун.\nНоябрь 23, 2016 от mulohaza в Ҳикоялар // 1 Комментарий\nҲамма жойда ва ҳамма замонларда бўлганидек гавжум бозор эди. Кенг саҳнадаги устунларининг бирига елка бериб ўтирадиган тиланчи чолга ҳам ҳар доимдагидек кўпчилик эътибор бермас, кўнглига келгани бир-икки чақа ташлар, чолнинг «Одам бўл» деган бўғиқ хитобига парво қилишмасди. Чол эса бошқаларга ўхшаб узун-юлуқ дуо қилмас, ўткинчиларга ялиниб-ёлвормас, аксинча, ўнгиб кетган дўпписини олдига қўйганча жим ўтирарди. Бозорда кўпдан буён савдо қилувчи йигит бўлиб, у ҳам чолга кўникиб қолган, аҳён-аҳён унга садақа бериб ўтарди.\n— Нега сиз бошқаларга ўхшаб гапирмайсиз, дуою илтижо қилмайсиз? — чолдан сўради йигит.\n…Новвот тарозилаётган тошбақани, ун сотаётган майна қушни, «Кеб қолинг, бахтингизни синаб кўринг» деб қичқираётган тулкини, ўроқ ясаб ўтирган темирчи йўлбарсни, унинг олдида қоп елкалаб тик турган қўйни, очиқроқ жойда тамаки тортиб турган бир жуфт каламушни ва яккам-дуккам одамларни ҳам кўрди савдогар йигит…\n— Мен кимман, одамманми-йўқми, айтиб беринг?\nЧол жавоб бермади. Йигит унинг жимлигини ўзича тушунди ва дўппига яна танга ташлади. Мўйсафид эса тағин: «Одам бўл!» деб хитоб қилди. Йигит энди кўзига ёш келганини ўзи ҳам илғамай гапга тушди.\n— Жон ота, бир оғиз айтинг, менинг кимлигимни. Мен шуни билайин, сизни уйимга олиб кетиб ардоқлаб юраман, ўз отамдай кўраман…\n… Бугун бозордаги донишманд қария ҳам йўқ, унинг синоатига гувоҳ йигит ҳам. Аммо ўша ҳақиқатнинг мантиғи ҳамон амалда. Шундай эмасми?\nМақола 490 марта ўқилган\t1 Комментарий для Одам бўл\nНоябрь 29, 2016 в 6:04 пп //\nОтветить\tOdam bulaylik


Атамбаев "Озодлик"ни туҳматлари учун судга берди! Судда ғолиб чиқса, унга тўланадиган тазминотни болалар онкологиясига ўтказиб беради!\n25 Ìàðò 2017 20:55 2645\nАтамбаевнинг фикрича, улар "туҳматчилар ва ўлаксахўрлар". Шулар сабабли ўзининг онаси ва акаси вафот этганини ҳам айтиб ўтди Қирғизистон президенти.\n24 Ìàðò 2017 19:47 2514\nЧеченистон раҳбари Рамзан Қодиров Россия миллия гвардияси ҳарбий қисмига террорчилар ҳужумини изоҳлар экан, жангариларнинг шахси аниқланганини маълум қилди.\nМиср собиқ президенти Хусний Муборак оқланди ва ниҳоят уйига қайтди!\n24 Ìàðò 2017 15:48 1954\nМиср давлатини 1981-2011 йилларда, 30 йил давомида бошқарган давлат арбоби Хусний Муборак назорат остида ушлаб турилган ҳарбий шифохонани тарк этиб, уйига қайтди.\n24 Ìàðò 2017 15:20 1823\nЕвропа Иттифоқининг ташқи ишлар ва сиёсий хавфсизлик бўйича бош вакили Федерика Могерини Россия томондан Европага нисбатан таҳдидни кўрмаётгани, лекин унинг айрим сиёсий қарорлари муаммолар келтириб чиқариши мумкинлигини таъкидлади.\nТожик амалдорлари энди хорижий мукофотларни фақат президент рухсати билан олишади\n23 Ìàðò 2017 18:52 2149\nТожик амалдорлари президент рухсатисиз халқаро ташкилотлар ва хорижий давлатларнинг махсус ва фахрий унвонлари, давлат мукофотларини ололмайдилар. Мамлакат қуйи парламенти томонидан “Давлат хизмати тўғрисида”ги Қонунга киритилган ўзгартиришлар шуни кўзда тутади.\nТуркманистон президентининг ўғли парламентда қонунчилик қўмитасини бошқаради\n22 Ìàðò 2017 19:04 1914\nТуркманистон президенти Гурбангули Бердимуҳамедовнинг ўғли Сардор мамлакат миллий парламенти қонунчилик қўмитаси раҳбари этиб тайинланди. Бу ҳақда Туркманистон давлат ахборот агентлиги хабар берди.\nРоссия 45 кун ичида собиқ иттифоқ қарзларининг охиргисини ёпади!\n21 Ìàðò 2017 16:26 1793\nСобиқ СССР тарқалиб кетгач, унинг халқаро майдондаги ворисийлигини қабул қилиб олган Россия барча ҳақдорлик ва қарздорликлар бўйича ҳисоб-китоб қилишни ўз зиммасига олганди.\nАҚШ Давлат котиби Россияга ташриф буюриши эълон қилинди, расмий Москванинг бундан хабари ҳам йўқ!\n21 Ìàðò 2017 15:03 1736\nАҚШ давлат котиби Рекс Тиллерсон апрелда Россияга ташриф буюриши ҳақида REUTERS ахборот агентлиги хабар берганди. Аммо, бу хабарнинг қизиқарли томони шу бўлдики, Москвада бу ҳақда маълумот ҳам йўқ\nЎзга сайёраликларнинг Ер юзини кузатиш учун юборган йўлдошининг йўқ қилиниши видеоси эълон қилинди\n21 Ìàðò 2017 14:09 2395\nSecure Team 10 деб номланган номаълум учувчи жисмлар билан шуғулланувчи гуруҳ мутахассислари томонидан ўзга сайёраликларнинг Ер юзини кузатиш учун юборилган йўлдоши – “The Black Knight” ("Қора рицарь")нинг йўқ қилиниши видеоси эълон қилинди.\nХХР раиси АҚШ давлат котиби билан учрашди. Тафсилотлар ҳозирча ошкор этилмади\n19 Ìàðò 2017 09:42 1701\nАмерика ва Хитой муносабатларида янги уфқлар очиладими? Ҳозирги пайтда кўпчиликни айнан шу савол қизиқтирмоқда. Икки давлат раҳбарларининг учрашувларига тайёргарлик кетаётган бир пайтда мамлакатга АҚШ давлат котиби Рекс Тиллерсон ташриф буюрди.\n18 Ìàðò 2017 19:46 2144\n"Жабрдийда оилалар, бизнинг қаҳрамонларимиз оилалари хотиржам бўлишсин. Мен ишонаман, ўлим жазосини қайта тиклаш бўйича парламент сизларнинг талабингизни 16 апрелдан кейин албатта қондиради", - дея Эрдоғаннинг сўзларини келтиради агентлик. Шунингдек, президент бу қонунни “иккиланишсиз” тасдиқлашини маълум қилди.\nҚирол Салмоннинг берган ваъдаси. Хитой Арабистон билан нимага келишиб олди?\n18 Ìàðò 2017 16:10 2527\nПекин ва Ар Риёд савдо-иқтисодий алоқаларни кучайтириш, халқаро терроризмга қарши курашиш борасида бир ҳамкорликка келишиб олдилар. Шунингдек қирол Салмоннинг ваъдасига кўра...\nФранция: Саркози Қаддофийга суянган бўлса, бу сафарги "фаворит" сенегалликдан мадад олмоқда...\n18 Ìàðò 2017 16:04 1748\nТуркманистон пойтахтидаги янги аэропорт гўзаллиги билан оламни лол қилмоқда! (+видео)\n15 Ìàðò 2017 00:48 3880\nБеш қаватли бу иншоот Марказий Осиёдаги энг йирик аэропот ҳисобланади. Қанот ёзиб турган лочин формасида бунёд этилган бино шоҳона саройни эслатади. Унинг лойиҳасини Туркиянинг Polimeks компанияси меъморлари ишлаб чиқишган.\nМолиявий қаллоблик макони бўлмиш офшор ҳудудларни йўқ қилиш масаласи G20 саммитида муҳокама қилинади\n14 Ìàðò 2017 20:21 2213\nОфшор ҳудудлар ва мамлакатлар, офшор компаниялар замонавий бизнесда ривожланаётган мамлакатлар учун бош оғриқ бўлиб қолмоқда. Бундай ҳудудларда хориж компания корпорациялари учун алоҳида шароитлар яратилиб, улардан солиқ олинмайди. Айнан шу жойларда молиявий қаллобликлар, жиноий пулларни “ювиш” ишлари амалга оширилади.\n13 Ìàðò 2017 03:46 2471\nСаудия Арабистони 5 млн. меҳнат муҳожирини мамлакатдан чиқариб юборади\n12 Ìàðò 2017 23:56 1950\nБир бош қорамол $10 минг. Озарлар ундан 3000 дона сотиб олишди\n12 Ìàðò 2017 15:48 3185\nОзарбайжон Австриядан нархи ўта қиммат бўлган зотдор қорамолларни сотиб олиш бўйича дунё етакчилари қаторига қўшилди. Озарлар бундай қорамоллардан 3000 бош харид қилишган. Бу ҳақда Австриянинг Topagrar нашри хабар бермоқда.\nБарча даврларнинг энг қудратли армиялари...\n12 Ìàðò 2017 15:41 4400\nЛондон Евроиттифоқ банкидан $11 млрд.ни қайтариб олмоқда\n12 Ìàðò 2017 09:50 1965\nШунингдек, Евроиттифоқ томонидан Лондон бўйнига қўйилган аввалги мажбуриятлар ҳам бажарилмайди. Жумладан ЕИ амалдорлари пенсия тўловлари учун инглизлар бериши лозим €60 млрд. маблағ ҳам Буюк Британия ғазнасида қолади.


Еврокомиссия вакцина учун яна 6 миллиард йиғди\n29 Июн 2020 914\nЕврокомиссия хайрия акцияси доирасида яна 6 миллиард евродан кўпроқ йиғди. Тестдан ўтказиш, тиббий жиҳозлар ва вакцина ишлаб чиқариш учун маблағ йиғилиши Евроиттифоқ томонидан май ойининг бошида эълон қилинган эди. Ҳадя тариқасида йиғилган маблағнинг умумий ҳажми 16 миллиардга етади, лекин бу ҳали оз.\nЕврокомиссия раиси Урсула фон дер Ляйен шундай деди:\n«Муддати ва миқёси жиҳатидан милсиз вакцина ишлаб чиқариш учун маблағ тикиш керак. Буни фақат бутун дунё билан бирлашган ҳолда амалга ошириш мумкин. Энг яхши олимлар биргаликда ишлашлари лозим бўлади, халқаро ташкилотлар кучларини бирлаштириши керак. Ҳукуматлар, компаниялар, ҳомийлар маблағ ажратишлари керак бўлади. Ўнлаб миллиардлар керак бўлади».\nЕврокомиссияда таъкидлашича, кампания доирасида ишлаб чиқилган вакцинадан сайёрамиздаги ҳар қандай одам фойдалана олиши мумкин. Ундан ташқари, йиғилган маблағ аҳолининг энг заиф қатламига ва дунёнинг энг кўп жабрланган жамиятларига етиб бориши керак, деб хабар беради euronews.


Qalampir.uz - Ислом Каримов “Яндекс”да энг кўп қидирилган эркаклар рўйхатидан ўрин олди\nИслом Каримов “Яндекс”да энг кўп қидирилган эркаклар рўйхатидан ўрин олди\n10:49, 09.12.2016 Олам\n“Яндекс” қидирув тизими 2016 йил якунлари ҳисоботини омма эътиборига ҳавола этди.\nКеча, 8 декабрь куни Россиянинг “Яндекс” қидирув тизими йил якунлари ҳисоботини омма эътиборига ҳавола этди. Ушбу ҳисоботда 2016 йилда интернет фойдаланувчилари томонидан энг кўп изланган сўровлар сарҳисоби келтирилган.\n“Яндекс” ҳисоботига кўра, энг кўп қидирилган эркаклар рўйхатидан АҚШнинг янги сайланган президенти Дональд Трамп, актёр Леонардо Ди Каприо ва хонанда Валерий Ободзинский жой олган.\nЭнг кўп қидирилган шахслар ўнлиги рўйхатидан эса Ўзбекистон Республикасининг Биринчи Президенти Ислом Каримов, журналист Павел Шеремет ва мусиқачи Дэвид Боуи ўрин эгаллади.\nАйтиш лозимки, “Яндекс” йил мавзуси, аёллар, премьера каби мавзулардаги ҳисоботни ҳам келтириб ўтган.\nШундай қилиб, 2016 йилнинг энг машҳур мавзулари рейтингидаги биринчи ўринга Россия Федерацияси Давлат думасига сайловлар, АҚШ президенти сайловлари, учинчи поғонада эса Россиядаги чўчқа гриппи, допинг бўйича жанжаллар, Зика вируси бўйича сўровлар ўрин олган.\nАёллар ичида “Яндекс” қидирув тизимидан энг кўп қидирилган инсонлар сирасига Ксения Собчак ҳамда Ольга Бузовалар киритилган.\nМаълумот учун, Ксения Собчак яқинда ўғил фарзандли бўлди, Ольга Бузова эса турмуш ўртоғи, футболчи Дмитрий Тарасов билан ажрашмоқда.\nАёллар рейтингдаги кейинги поғоналардан россиялик манекенчи аёл Регина Збарская, АҚШ президентлигига собиқ номзод Ҳиллари Клинтон ва АҚШнинг бўлажак биринчи хоними Мелания Трамп, 2016 йил вафот этган россиялик актриса Наталья Крачковская ҳам жой олган.\nЙил премьераси рейтингидаги биринчи поғонада iPhone 7 янги моделларининг омма эътиборига ҳавола этилиши қайд этилган. Шунингдек, айни рейтингдан Samsung Galxy Note 7, 2016 йилнинг 12 сентябрида биринчи рейсни амалга оширган Россиянинг Жуковский аэропорти, футболдаги яшил карточка кабилар ҳам ўрин олган.\nСпорт соҳасидаги воқеалар рейтингида Рио-де-Жанейродаги Олимпиада ўйинлари мавзуси етакчилик қилди. Ундан кейинги ўринда футбол чемпионати ва Евро-2016 хоккей бўйича жаҳон Чемпионати турибди.\nЭнг кўп изланган фильмлар рейтингида “Ҳудкушлар гуруҳи”, “Дэдпул”, “Экипаж”, “Ҳайвонларнинг яширин ҳаёти” кабилар мавжуд.\nТеглар:Яндекс Ислом Каримов Йил якунлари\nИнсон органлари билан савдо қилувчи жиноий гуруҳ қўлга олинди\n11:19, 18.05.2018 13 138\n11:16, 30.04.2018 1 793\n16:12, 24.04.2018 3 293\n12:23, 23.04.2018 2 594\n11:45, 04.04.2018 7 732


Урганч туманида иссиқхона учун ажратилган ерда ноқонуний уй-жойлар қурилмоқда\nУрганч туманида иссиқхона қуриш учун ажратилган 1 гектар суғориладиган ер майдонида турар жойлар қурилмоқда. Иссиқхона қуриш учун ер ажратиш тўғрисидаги ҳоким қарорида мазкур ерда фақат қишлоқ хўжалиги маҳсулотларини етиштириши лозимлиги кўрсатилиб, қурилиш қилмаслиги ҳақида огоҳлантирилган эди. Ҳокимликнинг эса бу ишлардан «хабари йўқ».\nХоразм вилояти, Урганч тумани, «Оқариқлар» маҳалласи ҳудудидаги 1 гектар ерда уй-жойлар қурилиши бошланди. Ҳокимлик бу ерни фуқарога «енгил типдаги конструкцияли иссиқхона» учун ажратган эди.\nНима воқеа юз берди?\n2020 йил 11 май куни Урганч тумани ҳокимлиги томонидан Шоҳнурбек Давлетовга «Енгил типдаги иссиқхона» қуриш учун ер майдони ажратиш ҳақида 1307қ-сонли қарор қабул қилинди. Уни туман ҳокими Фрунзе Шарипов имзолаган.\nҚарорда Ж.Мангуберди массиви қишлоқ хўжалиги ер харитасининг 466қ ва 468қ контурларидан 43 бонитет баллга эга 1 гектар ер майдони доимий фойдаланиш учун Шоҳнурбек Давлетовга ажратилгани, фуқаро ер майдонида иссиқхона ташкил қилиб, қишлоқ хўжалиги маҳсулотларини етиштириши шартлиги, бу жойда зинҳор қурилиш қилмаслиги белгилаб қўйилган.\nБироқ айни пайтда бу ҳудудда ноқонуний уй-жой қуриш ишлари жадал олиб борилмоқда. Шу ерда ишлаётган усталарнинг сўзларига кўра, 2021 йил бошига қадар барча ишлар якунига етказилади.\nЕр ажратилишида Ер кодексига амал қилинмаган\n«Оқариқлар» маҳалласидаги бу ерлардан сўнгги 20 йил давомида 146 оила томорқа сифатида фойдаланиб, қўшимча даромад олиб келаётган эди. Аммо шу йилнинг баҳорида ерлар давлат захирасига қайтариб олинди ва турли мақсадларда бошқа шахсларга ажратиб берилди. Ер кодексига кўра, бу жараённи амалга оширишда томорқа ер эгаларининг розилиги олиниши лозим.\nТоморқаси олинганлар орасида шу маҳаллада яшовчи Абдураҳмон Хусинов ҳам бор. Унинг томорқаси Шоҳнурбек Давлетовга ажратиб берилган ерда жойлашган эди.\n«Томорқа еримда қурилиш ишлари бошлаб юборилди. Шундагина ер бошқа шахсга ажратиб берилганини билдим. Ҳозир у ерда уй-жойлар қурилмоқда ва аҳолига таклиф қилинмоқда. Томорқадан 20 йил давомида фойдаланганман, барча солиқларни тўлаганман», — дейди у.\nУрганч тумани ер ресурслари ва давлат кадастри берган маълумотга кўра, ер майдонини Шоҳнурбек Давлетовга ажратиб бериш жараёнида фуқаро Абдураҳмон Хусиновнинг розилиги олинмаган.\nВаҳоланки, Ер кодексининг 23-моддасида эгаликдаги, фойдаланишдаги, ижарадаги ва мулк қилиб берилган ер участкасини бошқа шахсларга бериш (реализация қилиш) фақат шу участка белгиланган тартибда олиб қўйилганидан (сотиб олинганидан) кейин амалга оширилади.\nУрганч туманида ҳеч ким, ҳеч нарсани билмайди!\nИссиқхона қуриш учун ажратилган ер эгаси Шоҳнурбек Давлетовдан ҳолат бўйича изоҳ сўрадик. У ер майдонида иссиқхона қура олмаганини ва уни бошқа бир шахсга сотганини маълум қилди.\n«Бу ер майдони менга енгил типдаги конструкцияли иссиқхона қуриш учун ажратилган эди. Аммо мен уни қуролмадим ва бу ерни бошқа бир шахсга сотдим. Қурилаётган уй-жойлар меники эмас, уларнинг эгаси кимлигини билмайман. Аниқлаб, кейин ўзим қўнғироқ қиламан», — деди Шоҳнурбек Давлетов. Шундан сўнг қайта алоқага чиқмади.\nАммо бу ҳудудда ишлаётган усталар уй-жойларнинг эгаси Шоҳнурбек Давлетов эканини, агар сотиб олмоқчи бўлсак, айнан у билан боғланишимиз лозимлигини айтиб, телефон рақамини беришган эди.\nУрганч тумани ҳокимлигининг иссиқхона қуриш учун ер ажратилиши ҳақидаги қарори ижросини назорат қилиш ҳокимнинг қишлоқ ва сув хўжалиги масалалари бўйича ўринбосари Ҳамид Атахановга юклатилган. Биз ундан ҳолат бўйича изоҳ сўрадик.\n«Ҳа, бу қарорнинг ижросини назорат қилиш мени зиммамга юклатилган, аммо у ерда нима қурилаётганидан бехабарман. Бундай қарорлар ижросини зиммамга юкламасликларини сўраганман», — деди у гапни қисқа қилиб.\nҚизиқ, Урганч тумани ҳокимлиги иссиқхона қуриш учун 1 гектар ер ажратиш ҳақида қарор қабул қилса-ю, аммо унинг ижросини назорат қилмаса, у жойда нима қурилаётганини билмаса, унда бу ҳокимликнинг вазифаси нима? Давлатнинг «кўчада қолган» ери борми? Давлат манфаатини ҳокимлик ҳимоя қилмаса, ким ҳимоя қилиши керак? Маълум мақсадда ажратилган, аммо ноқонуний қурилишлар қилинаётган, биз билмайдиган яна қанча ер майдони бор?\nХулоса қиладиган бўлсак, Урганч тумани ҳокимлигида ҳеч ким, ҳеч нарсани билмайдиган бўлиб чиқмоқда. Ер эгаси уни кимга сотганидан, қарор ижроси зиммасига юклатилган мулозим эса у ерда нима қурилаётганидан бехабар.\nҚонунга кўра, ҳокимлик қарори бекор қилиниши лозим\nШоҳнурбек Давлетов ажратилган 1 гектар ер майдонида фақат қишлоқ хўжалиги маҳсулотларини етиштириши лозимлиги, қурилиш қилмаслиги ҳақида огоҳлантирилган. Бу ҳақда ҳоким қарорида алоҳида кўрсатиб қўйилган. Қонунга кўра, қарорда кўрсатилган шартлар бажарилмаса, бу қарор бекор қилиниши ва ерлар давлат захирасига қайтарилиши шарт.\nУрганч тумани ҳокимлиги томонидан мақсадли равишда ажратилган бошқа ерларнинг қарори ва уларнинг ижроси ҳуқуқ тартибот идоралари, жумладан, прокуратура томонидан қўшимча текширилиши лозим, деб ҳисоблаймиз. Чунки Урганч тумани ҳокимлиги бу вазифасини бажармаяпти, аниқроғи бажаришни истамаяпти.\nҲозирги вақтда иссиқхона учун ажратилган ерда қурилаётган ноқонуний уй-жойлар сотиб олиш учун аҳолига таклиф қилинмоқда. Ваҳоланки, уй-жойлар қуриб битказилган тақдирда ҳам, ҳокимлик қарори йўқлиги боис, уларни коммуникация тизимларига, электр энергияси, газ ва ичимлик суви тармоғига улаб бўлмайди. Аммо, уй-жойларни таклиф қилаётганлар барча ҳужжатлари борлиги ва коммуникация тизимларига уланишини ваъда беришмоқда. Улар бу ишни қандай амалга оширмоқчи? Бу ҳам ҳозирча номаълум.\n29 октябр куни Абдураҳмон Хусинов 20 йил давомида фойдаланган, солиқлари тўланган томорқасининг қайтарилишини сўраб, туман прокуратурасига шикоят хати берган. Аммо, мақола эълон қилинган вақтда ҳам (қарийб бир ярим ой!) прокуратурадан бу мурожаатга ҳеч қандай жавоб бўлмаган.\n2021 йилда 1100 гектар майдонда иссиқхона комплекслари ташкил этилади\nБир томорқада 30–40 хил гул: Олтинкўллик гулчилар оиласи хонадонида\n09:49 / 25.12.2020\nПрокуратура: «Урганч тумани мансабдор шахслари давлатга 8,08 млрд сўм зарар етказган»\nИссиқхонани ёқилғисиз иситиб, 100 миллиондан ортиқ даромад топаётган андижонлик боғбон. Унинг сири нимада?


Қирғизистонлик ёзувчи Ўлжабой Шокир мамлакатда трансгендерларга бағишланган биринчи бадиий асарни чоп эттирди. Унинг қиссаси бўлган воқеаларга асосланади – муаллиф муаммоларни ўз ўғлининг тақдири орқали ёритган.\nАлик Шокиров – трансгендер. У қиз бола бўлиб туғилган, аммо ўзини ҳамиша эркак каби ҳис қилган. Буларнинг барини идрок этиш унга осон кўчмаган. Ўсмирлик чоғларида у чуқур тушкунлик ҳолатини, ўз жонига қасд қилиш хаёлларини, қариндошлари билан зиддиятларни бошидан кечирган.\nОрадан йиллар ўтиб отаси Ўлжабой Шокир кўнглидаги гапларни очиқ сўзлашга жазм қилди: у трансгендер ўғли ва шу туфайли оиласи бошидан ўтказган қийинчиликлар ҳақида китоб ёзди.\n“Ўғлим аёллар исми ёки кийим-кечагини ҳақорат деб билади. Болалигидан бери шундай. Аммо ота-оналарга хос худбинлик билан унга зуғум қилганмиз, “Қиз бола мана бундай кийиниши керак”, деб мажбурлаганмиз. Стереотиплар билан яшаганмиз-да. Қиссада ана шу муаммоларни одамларга етказишга ҳаракат қилдим. Ва ЛГБТ вакиллари ҳам барча каби одамлар эканини, улар асло табиатнинг хатоси эмаслигини тушунтиришга уриндим”, дейди Ўлжабой Шокир.\n“Одам+” асарини ёзиши учун Ўлжабой Шокирга ўғли Аликнинг дўстлари билан танишуви туртки бўлган. Ёзувчининг айтишича, уларнинг аксариятидан ҳатто энг яқин қариндошлари ҳам воз кечган экан. Шунда ёзувчининг кўнглига адабиёт воситасида одамларни бағрикенгликка ўргатиш фикри келибди.\n“Азал-азалдан мусаввирлар, файласуфлар, ёзувчиларни қамоққа тиқишга ҳаракат қиладилар. Чунки улар ҳамиша жамиятнинг олдинги сафида турган. Агарда санъат ва адабиёт жамиятда резонанс чиқармаса, у асло санъат ёки адабиёт эмас. Агар ёзишдан қўрқсанг, довот-қаламни қўйиб, бошқа касбнинг этагидан тутганинг маъқул”, сўзида давом этади Ўлжабой Шокир.\nАликка бағишланган китобда отаси бир неча исмнигина ўзгартирган холос. Қолган ҳамма нарса – ўғлининг шахмат мусобақасидаги ажойиб ғалабаси, унинг ўз вужудидан нафратланган кезлари ҳақидаги лавҳалар – бари реал воқеалардир. Асар шу қадар ҳаққоний чиқдики, ўзига атаб ёзилган қиссани ўқишга ўғилнинг юраги бетламади.\n“Ўқисам, ўша кунларга қайтишим мумкиндек туюлаверди. Даҳшатга тушдим. “Ота, ўқий олмайман, ўқишни истамайман, дедим. У қистамади”, дейди Алик Шокиров.\nЛГБТга бағишланган Қирғизистонда биринчи асар халқаро донорлар кўмагида рус, қозоқ ва ўзбек тилларига ўгирилиб, бир неча минг нусхада нашр қилинди.\n“Мавзу, ҳақиқатан ҳам, жуда ёпиқ. Бу ҳақда гапиришни ёқтиришмайди. Гапирганлар пешонасига ёрлиқ ёпиштирилиши хавфи ҳар доим мавжуд. Ҳатто ЛГБТ-ҳамжамиятни ҳимоя қилувчи ҳуқуқбонларни ҳам аяб ўтиришмайди. Адиб бу муаммо ҳар биримизга дахлдорлигини оддий одамларга айнан бадиий адабиёт орқали етказиб беришга қарор қилиб, менимча, жуда тўғри қилган”, дейди “Смарт Жаран” ассоциациясининг лойиҳалар координатори ёрдамчиси Сайқал Малик қизи.\nЎлжабой Шокир “Одам+” асарини ёзишга икки йил сарфлади. Аммо китобга нуқта қўйилган эмас. Ёзувчи уни трилогияга айлантиришга ва ҳар бир янги қисмда ушбу мураккаб мавзуда очиқ сўзлашни давом эттиришга ваъда бермоқда.


Effect.uz - Тожикистон президенти Роғун ГЭСи ишчиларига давлат мукофотларини топширди\n"Vodiy Super Cup-2019". "Андижон" ФА мус...\n13 Дек, 2019 9\nТожикистон президенти Роғун ГЭСи ишчиларига давлат мукофотларини топширди\nEffect.uzСиёсат7 Сен, 2019 17:47\nТожикистон президенти Эмомали Раҳмон Роғун ГЭСи ишчиларини қутлади ва уларга давлат мукофотларини топширди.\nТожикистон президенти Эмомали Раҳмон Роғун ГЭСи ишчиларини қутлади ва уларга давлат мукофотларини топширди. Тақдирлаш маросими олдидан давлат раҳбари барча иштирокчиларни муҳим тарихий воқеа - Роғун гидроэлектрстанциясининг иккинчи агрегати ишга туширилиши билан табриклади.\nРаҳмон турли касбга эга бўлган ва "ўн йиллик қурилишида" иштирок этган 42 нафар ходимни тақдирлади. Роғун ГЭСи ишчилари ва мутахассислари "II даражали Шараф" ордени, "Хизмати шоиста" медаллари ва Тожикистон Республикаси фахрий ёрлиғи билан мукофотланган.\nДавлат мукофотини топшириш маросимида ушбу объект қурилишида иштирок этган барча ранг ва даражадаги ходимлар - экскаваторчилар, монтажчилар, ҳайдовчилар, сварщиклар, бурғаловчилар, электриклар, плотниклар, муҳандислар ва қурилиш компаниялари раҳбарлари қатнашган. Тожикистон президенти Роғун ГЭСи қурилишида ҳар бир инсоннинг ҳиссаси муҳим эканлигини таъкидлаб ўтган.\nТадбир якунида Раҳмон барча иштирокчиларга муносиб меҳнатлари учун яна бир бор миннатдорлик билдирган.\nОсиёда ҳамкорлик ва ишонч чоралари бўйича кенгаш саммити нихоясига етди\nПутин, Лукашенко ва Раҳмон Шавкат Мирзиёев совға қилган шийпончада суҳбатлашди\nТожикистонда мингдан зиёд маҳбуслар озодликка чиқарилди\nЎзбекистон ва Тожикистон Президентлари учрашув ўтказди\nТожикистонда ўсмирлар томонидан қизча ёқиб …\nШавкат Мирзиёевга таваллуд муносабти билан 18 та табрикномалар …\nМузлаб ўлган йигит ҳақида расмий маълумот...\n20 Апр, 2019 345 0\nКасильяс юрак хуружидан сўнг илк бор “Порту” машғулотларига қайтди...\n1 Июл, 2019 133 0\nEFFECT.UZ’да тарихий кун! ...\n21 Сен, 2019 120 0


МЮнинг янги директори тўрт нафар суперюлдузни оладиган бўлди\n29 март, 2021, 20:02\nЁзда янгиликлар кўп бўлади...\n“Манчестер Юнайтед”нинг янги спорт директори Жон Мерто ёзги трансферлар вақтида катта ишга қўл урмоқчи.\nУшбу мутахассис бир неча ҳафта давомида трансфер стратегиясини тайёрлади. Унга кўра, ёзди биринчи бўлиб “Ювентус” ҳужумчиси Пауло Дибала олиб келинади. Манчестерликларга аргентиналик форварднинг ҳужум чизиғининг исталган нуқтасида ўйнай олиши қизиқтирмоқда.\nМерто жамоанинг ҳимоя марказини “Реал” вакиллари – Серхио Рамос ва Рафаэль Варан билан тўлдирмоқчи. Рамосга ҳафтасига 200 минг фунт маошли икки йиллик шартнома таклиф қилинади. Варан ҳам ёзда Мадриддан кетишга тайёрлигини билдирган. Уни сотиб олиш учун Сульшер жамоаси 50 миллион фунтдан воз кечиши керак.\nЯнги спорт директори рўйхатидаги тўртинчи футболчи Эрлинг Холанд. “Боруссия” бу футболчи учун 180 миллион евро талаб қилмоқда. Бу нафақат “Манчестер Юнайтед”, балки ҳар қандай клубга ҳам қимматлик қилади.\nКўрамиз, янги раҳбар жамоага қандай янгилик олиб кирар экан...


АКТ вазири: «2018 йилда интернет-канал ўтказувчанлик...\n17.04.2018 17:18 0 1706\nЎзбекистон Республикаси ахборот технологиялари ва коммуникацияларини ривожлантириш вазири Азим Ахмедхаджаев Ўзбекистон Президенти матбуот хизматининг «Кабинет» махсус лойиҳаси доирасида видеоинтервью берди.\nИнтервьюда вазирлик олдида турган энг асосий вазифалардан бири — магистрал телекоммуникациялар тармоғини кенгайтириш, ички интернет-каналлар ўтказувчанлик қобилиятини ошириш ҳақида ҳам сўз борди.\nУшбу вазифаларни амалга ошириш учун Ўзбекистонга хориждан мутахассислар жалб этилган. Айни пайтда интернет имкониятларини кенгайтириш устида 20 нафардан ортиқ хорижлик экспертлар, шунингдек АКТнинг бошқа имкониятларини ривожлантириш устида 15 нафардан зиёд мутахассислар иш олиб бормоқда.\n«Бу жамоа юқори малакали мутахассислардан иборат ва улар телекоммуникациялар ривожланишининг замонавий трендларини яхши билишади. Жаҳон тажрибасидан келиб чиқиб, биз алоҳида эътибор қаратишимиз ва ишлашимиз лозим бўлган оғриқли нуқталаримизни кўрсатиб туришади», — деди соҳа раҳбари.\n«Интернет-каналнинг ўтказувчанлик қобилиятини 160 гигабитдан минимум 1,2 терабитгача оширишни режалаштиряпмиз. Аҳоли, сармоядорлар ва тадбиркорлар Ўзбекистон IT-соҳаси тақдим этаётган имкониятларни ҳис қила олишлари учун бу ишларни 2018 йил охирига қадар якунига етказиш кўзда тутилган», — қайд этди вазир.\nАзим Ахмедхаджаевнинг сўзларига кўра, интернет-каналнинг кенгайтирилиши катта ҳажмдаги ахборотларни юклаш тезлигини оширади. Мисол учун, «YouTube»даги видеороликнинг юкланишини кутиб ўтиришга ҳожат қолмайди. Шу билан бирга, бизнес соҳасида ўзаро алмашиладиган катта ҳажмли маълумотларни узатиш тезлиги ошади.\nИнтервьюда электрон давлат хизматларини кенгайтириш, дастурий маҳсулотлар экспорти, инновацион стартаплар, коворкинг марказлари ишини йўлга қўйиш, инвестицияларни жалб этиш, кадрлар тайёрлаш масалалари каби соҳа олдида турган қатор муҳим вазифалар ҳақида сўз боради.\nСуҳбатнинг тўлиқ вариантини ушбу ҳаволада томоша қилишингиз мумкин.\nинтернет АКТ вазири Азим Ахмедхаджаев телекоммуникациялар\nТехнология 12/02, 19:13


NYT: Brexit Техас айирмачиларини руҳлантирди\n14:27 / 30.06.2016\nБуюк Британиянинг ЕИ таркибидан чиқиши борасида ўтказилган референдумнинг "ажойиб" натижаси, Техас штати айирмачиларини ҳам АҚШдан чиқиш ғояси борасида руҳлантириб юборди, деб ёзмоқда The New York Times газетаси.\nҚайд этилишича, Техас штатидаги айирмачилик кайфияти анча вақтдан бери етилиб келмоқда. Британия референдуми натижаси бу мавзуни ижтимоий тармоқларнинг энг кўп муҳокама қилинаётган масаласига айлантирган. Ҳатто, махсус #Texit номли хештеги ҳам ташкил этилган.\nБундан ташқари, техасликлар АҚШнинг штатсиз харитасини ҳамда губернаторга чоралар кўришни талаб қилган чақириқларини эълон қилишмоқда.\nNYTнинг ёзишича, Brexit шунингдек, Янги Англия минтақасидаги унчалик ҳам жиддий бўлмаган айирмачилик ҳаракатларини ҳам жонлантириб юборган. Хусусан, референдум натижаларидан сўнг, бир гуруҳ намойишчилар, Нью-Ҳэмпшир штати Манчестер шаҳрида NHexitни қўллаб-қувватлаш мақсадида тўпланишган. Вермонт штатининг АҚШ таркибидан чиқишини илгари сурувчи ҳаракат ҳам фаоллашган.\nБироқ, бу каби ҳолатларга қарамай, федерал қонунчилик биронта штатга АҚШдан чиқиш учун расмий ҳуқуқ ёки асос бермайди.


БУГУНГИ ИСЛОҲОТЛАР - Ўзбекистон овози газетаси\nиш услубимизни тубдан ўзгартиришни тақозо этмоқда\nхалқ депутатлари Шўрчи туман Кенгашидаги ЎзХДП гуруҳи аъзоси:\n— Бугун давр ўзгарди, замон ўзгарди. Барча соҳада амалга оширилаётган туб ислоҳотлар ҳар биримиздан ўз зиммамиздаги масъулиятни теран англашни, ўз ишимизни қайта кўриб чиқишни тақозо этмоқда.\nПрезидентимиз Олий Мажлис палаталари, сиёсий партиялар ҳамда Ўзбекистон Экологик ҳаракати вакиллари иштирокида ўтказган видеоселектор йиғилишидаги маърузасида барча тоифадаги депутатлар, партияларнинг жамият тараққиётида тутган ўрнига холис баҳо берди ҳамда қатор таклиф, ташаббусларни илгари сурди.\nҲақиқатан ҳам, сиёсий партияларнинг сайловолди дастурларида белгиланган вазифаларни амалга оширишда маҳаллий Кенгашлар депутатларининг ўрни сезилмаяпти. Бу депутатларнинг бугунги ҳаёт талабларини теран англаб етмаётганидан далолат беради.\nДепутатлар ўз ваколатларидан самарали фойдаланишмайди, доимий комиссиялар ишида етарлича фаоллик кўрсатишмайди. Комиссиялар ишини режалаштиришда юзаки ёндашувга йўл қўйилмоқда. Бу камчиликларнинг замирида биз, депутатларда ташаббускорлик ва қатъият етишмаслиги ётади, деб ўйлайман.\nШу ўринда депутатлик сўрови масаласига урғу бериш ўринли бўлади. Маҳаллий Кенгашлар депутатларининг сўрови масаласида муаммолар мавжуд. Айтайлик, туман Кенгаши депутати сайловчилардан тушган таклиф ва эътирозлар асосида туман миқёсидаги раҳбарга асосланган далиллар билан сўровнома киритади. Унга аксарият ҳолларда умумий мазмундаги жавоб қайтарилади. Одамлар эса ечилмаган муаммолар гирдобида қолаверади. Бу бир томондан муаммога юзаки ёндашувни келтириб чиқарса, иккинчи томондан депутатнинг обрўсига путур етказади. Сўров сўровлигича, ваколат ваколатлигича қолаверади.\nЯна бир мулоҳаза. Сиёсий партияларнинг қуйи бўғинларида, айниқса, бошланғич ташкилотларда фаоллик деярли сезилмаяпти. Назаримда, улар фақат юқори ташкилотларга номига ойлик ҳисобот топшириш билан шуғулланмоқда. Барча ташкилотлар ҳам шу тарзда фаолият юритмоқда, деган фикрдан йироқман. Фаол ташкилотлар ҳам бор. Аммо аксарият ташкилотлар номигагина мавжуд, холос. Шунинг учун қуйи бўғин фаолиятини изчил тизимга солиш вақти келди. Бунинг учун уларнинг сонини кўпайтиришга эмас, сифатини оширишга кўпроқ эътибор қаратишимиз зарур. Тан олайлик, партияга аъзоларнинг баъзилари унинг дастур ва мақсадлари у ёқда турсин, нега аъзо бўлганини ҳам чуқур англамайди. Аҳолининг сиёсий фаоллигини оширишга масъул ташкилотнинг бу масалага эътиборсиз қарашга асло ҳаққи йўқ.\nВақти-вақти билан ҳудуддаги мактаб ва касб-ҳунар коллежларига бориб тураман. Ёшларнинг муаммолари ва ташвишлари билан қизиқаман. Айримлари «Депутат ким ўзи?», «У қандай вазифани бажаради?» деган саволлар билан мурожаат қилишади. Хурсанд бўламан. Бундай ёшлар кўп орамизда. Афсуски, бефарқлар ҳам талайгина. Бундай шароитда партиямизнинг аҳоли, айниқса, ёшлар билан мулоқоти, тарғибот ва ташвиқот ишларини кучайтиришимиз керак.\nШу нуқтаи назардан мафкура қанчалик янгиланувчан, замон талабларига мос бўлса, у шунчалик яшовчан, партия эса курашчан бўлади. Афсуски, партиямизнинг қуйи ташкилотларида мафкуравий тарғиботнинг етишмаслиги аъзоларимизнинг фаоллигини оширишга тўсиқ бўлмоқда. Шунинг учун қуйи бўғинларда мазкур масалада туб бурилиш ясаш вақти келди. Бу ишни аввало одамларни партиямиз ғояларига ишонтиришдан бошлашимиз керак.\nЎзХДП Қашқадарё вилоят кенгаши раиси, халқ депутатлари вилоят Кенгашидаги партия гуруҳи раҳбари:\n— Давлатимиз раҳбарининг парламент, сиёсий партиялар ҳамда Ўзбекистон Экологик ҳаракати вакиллари билан ўтказган учрашуви сиёсий партиялар фаолиятида том маънода янги даврни бошлаб бермоқда. Очиқ ва конструктив мулоқотда парламентдаги партия фракциялари ва сиёсий партиялар фаолияти танқидий таҳлил этилиб, ижро этувчи ҳокимият фаолияти устидан парламент ва жамоатчилик назоратини ўрнатиш устувор вазифалар сифатида белгилаб берилди. Энг асосийси, бу борада ҳуқуқий асосларни такомиллаштириш бўйича қандай қонун лойиҳаларини ишлаб чиқиш ва қабул қилиш лозимлиги ҳақида аниқ таклифлар илгари сурилди.\nСиёсий партиялар етакчилари, депутатлар кечаги дунёқараш билан яшаб бўлмаслигини, фидойилик билан ишлаш ҳаёт тақозоси эканини тушуниб етмоқда.\nДемократик ислоҳотларни чуқурлаштиришда, мамлакатни модернизация қилишда сиёсий партияларнинг аҳамияти беқиёс. Партиялар фаолиятининг кучайиши, ўз навбатида, халқимиз, сайловчиларнинг сиёсий онги ҳамда фаоллиги юксалишида муҳим ўрин тутади.\nҲаётдаги долзарб муаммолар ва уларнинг ечими бўйича аниқ таклифларни давлат ҳокимияти ижроия органлари эътиборига ҳавола этишимиз, ҳудудларни ижтимоий-иқтисодий ривожлантиришга оид дастурлар лойиҳаси юзасидан партия гуруҳларининг фикр ҳамда таклифларини эса мунтазам тарзда доимий комиссиялар ва сессиялар муҳокамасига киритиб боришимиз керак. Танқидий таҳлил, интизом ва жавобгарлик масъулияти ҳар бир партия ходимининг ҳамда депутатнинг кундалик қоидасига айланиши лозим.\nМаълумки, партиямиз ижтимоий ҳимоя ҳамда ижтимоий қўллаб-қувватлашга эҳтиёжманд аҳоли манфаатларини ҳимоя қилишни асосий устувор вазифа қилиб белгилаган. Шундан келиб чиқиб, пенсионерлар, ногиронлар, кўп болали оилалардаги аёллар ва ёшлар, эҳтиёжманд оилалар манфаатларини ҳимоя қилиш мақсадида вилоятда ҳамкор ташкилотлар билан доимий иш ташкил этишимиз зарур. Хусусан, «Нуроний» жамғармаси ва Ногиронлар жамияти вилоят бўлимлари ҳамда бошқа ташкилотлар билан ҳамкорликни бугунги талаблар доирасида қайта кўриб чиқамиз.\nВилоят бандлик ва меҳнат муносабатлари, архитектура ва қурилиш, уй-жой коммунал хизмат кўрсатиш бошқармалари ҳамда вилоят ҳокимининг ушбу соҳаларга масъул ўринбосарлари фаолияти устидан таъсирчан назоратни йўлга қўйиб, долзарб масалаларни партия гуруҳлари, доимий комиссияларда кўриб, сессияларга таклиф киритиб борамиз. Шу билан бирга, вилоятни ижтимоий-иқтисодий ривожлантиришга доир йиллик дастурлар, келгуси йилга мўлжалланган маҳаллий бюджет лойиҳаси ва ҳудуд учун муҳим бўлган бошқа дастурларни қабул қилишда принципиал позициямизни намоён этамиз.\nПрезидентимиз маърузасида таклиф этилган қўшимча имтиёзлар, ҳуқуқ ва ваколатлар партия ходимлари, депутатлар масъулияти ҳамда фаоллигини оширишга катта туртки бўлади. Ўз ўрнида ислоҳотлар самарасини янада оширишга хизмат қилади.\nҲар бир партия етакчиси ва депутат ўз вазифасига бўлган муносабатини бугунги кун талабига мос равишда тубдан ўзгартириши, одамлар ишончига сазовор бўлиш учун бор билим ва тажрибасини ишга солиши шарт.


Қуръони каримни мутоала қилаëтган муслима қиз.\n“Ислом ва мусулмонлар” эшиттиришининг бу галги сонида табиатда рўй бераётган ғаройиб ҳодисаларни мусулмонлар илоҳий мўъжиза ўлароқ қабул қилиши ва хилма-хил буюмларда, ўсимликлар пўсти, ҳайвонлар териси, ҳатто инсон танасида пайдо бўлаётган ғайриоддий шаклларнинг айнан илоҳий калима ўлароқ, “Аллоҳ”, “Муҳаммад” каби сўзларнинг арабий имлода битилган шакли сифатида қабул қилинишига оид хабарлар хусусида суҳбатлашишга қарор қилдик.\nБунга эса ўтган ҳафтада Душанбе шаҳрида рўй берган ва катта шов-шувларга олиб келган ҳодиса сабаб бўлди. 23 июль куни шом ва аср намози оралиғида Душанбе шаҳри ва шаҳар теграсидаги бир неча туманлар аҳолиси осмонда “Аллоҳ” ва “Муҳаммад” сўзларининг араб имлосидаги шаклида кўринган булут парчасини кузатди.\n-“Аллоҳ”, “Муҳаммад”, деб аниқ ëзилган сўзлар пайдо бўлиб, одамлар ҳайратга тушди. Ëшлар ҳам, қариялар ҳам ҳаммаси Аллоҳга иймон келтирди.\n-Арабча ëзилган нарсани кўрдим. Булутлар ичидан чиқиб турган эди. Бу араб тилида бўлгани учун мен ўқий олмайман. Лекин шунақа нарсалар жуда ҳам кўп бўляпти. Айтишяптики, Туркияда битта кўз осмондан қараб турган эмиш.\n-Мен кўчада ўтирган эдим. Бирдан ëруғлиқ нур пайдо бўлди. Ëруғлиқ чиқди ва “Аллоҳ” деб ëзилди. Бу мўъжизага қараб ҳамма ҳайрон қолди. Кейин оқарди, қизарди. Олдин ўт бўлиб чиқдида.”Аллоҳ”, деб катта ëзилганини ўқидим. Бу Аллоҳнинг мъжизасида. Борлиги, бирлиги ҳаммага маълум, яна одамлар кўпинча тавба демайди.\n24 июл куни гувоҳларнинг ҳайратли кўрсатмалари Интернет сайтларини тўлдирди ва албатта, суратлар ҳам чоп этилди. Бир қарашда суратлардаги булут шакли ҳақиқатда ҳам араб имлосини эслатади. Тип-тиниқ осмонда нурланаётган булут бўлаги гувоҳларни қаттиқ ҳайратга солгани қуйидаги кейинги фикр-муносабатларда ҳам аниқ акс этган:\n-Осмонга қараб шунақа йиғладим. Эй Худо, сенга ишонмаган кофир, деб иймон келтирдим.\n-Балки бу нарсалар одамлар ëмон, фирибгар бўлиб кетганлиги учун пайдо бўлаëтгандир. Аëлларимиз, эркакларимиз ëмон бўлиб кетганигадир балки. Бу Аллоҳнинг яхшиликка чақирадиган ундови бўлса керак. Мен энди ўзимча шундай деб ўйлайман. Яна ким билади дейсиз. Одамларни қўрқитиш учун фанатиклар қилганмикин. Бунга мен ҳеч нарса дея олмайман. Ким томонидан қилинган бўлса ҳам одамларда қўрқув, Аллоҳга ишонч пайдо бўлди. Буни тўйларда, маъракаларда сездим.\n-Болаларимга: “Худони эслаб туринглар. Худони эсдан чиқарманглар. Мана, қудратини кўринглар”, деб айтдим. Умуман ҳозирги одамлар Худони кам эсга олади. Фақат мол-дунë ва бойликка қизиқади. Ҳозир пул бўлса бўлди.\n-Бунақа мўъжизалар ер юзида жуда кўп бўлган. Масалан, Қирғизистонда хўроз “Аллоҳ”, деб қичқирган. Озарбойжонда ҳайвонот боғида шер олдин таҳорат олиб, кейин “Аллоҳ”, деб азон айтган. Буларнинг ҳаммаси Аллоҳнинг кейинги пайтда кўрсатаëтган мўъжизалари. Ўз кўзи билан кўриб, қулоғи билан эшитиб мана шу нарсалардан одамлар ибрат олганда эди.\n23 июль куни Тожикистон осмонида рўй берган ҳодиса гувоҳларининг кўпчилиги уни илоҳий мўъжиза, одамларнинг иймонини синовчи ҳодиса, ишорат ўлароқ қабул қилди.\nЭслатиш мумкин, бундай ҳодисалар табиатда кўплаб учрайди. Яъни мусулмонлар учун муқаддас калималарнинг, мисол учун, ари инида, мева пўстида, дарахт танасида, бирор-бир тирик жониворнинг терисида, ҳатто инсон танасида учрагани қайд этилган. Бошқача айтсак, одамлар илоҳий калима шаклида қабул қилган ғаройиб белгилар пайдо бўлган.\nАна шундай воқеалардан яна бири яқинда Тожикистонинг Рудакий туманидаги Ленинград совхози, Алибой қишлоғида яшовчи 15 ёшли Гулшаной Раҳимова исмли қизча ҳаётида содир бўлган. Бу қиз воқеани жуда чуқур ҳайрат билан сўзлаб беради. У умрида биринчи бор исломда тақиқланган ишга қўл уришга мажбур бўлган экан.\n“Фолбинни олдига бордик. Фолбиннинг олдидан пешиндан кейин келдим. Ҳаммомга таҳорат қилишга кирдим. Таҳорат қилаëтсам қўлимга бир нарса ëзилган. Зелëнкага ўхшаган кўк нарса. Шунақа қўрқиб кетдим. Холам: “Ҳеч нарса қилмайди. Балки ранг теккандир”, деди. Кейин у кўпайиб кетаверди. Уч кунгача шундай турди. Қўлимда калимаи шаҳодат ëзилган эди. Тўртинчи кун ўзидан ўзи йўқолиб кетди. Кейин фолбиннинг олдига бекор борибман, деб роса йиғладим. Аллоҳни ғазаби келдимикан, деб роса қўрқдим”,- дейди Гулшаной.\nҲодиса нафақат Гулшанойни, унинг яқинларини ҳам ҳайратга солган. Ғайритабиий равишда аввал чап, кейин эса ўнг қўлда пайдо бўлган ёзувлар, қизчанинг сўзларига кўра, ювса кетмаган, аксинча кўпаяверган.\nДемак, бу ҳодиса ҳам унинг гувоҳлари томонидан бир овоздан илоҳий ҳодиса, Аллоҳнинг бир ишорати ўлароқ қабул қилинган.\nЁки яна бир ҳодиса, ўтган йили Қозоғистондаги Туркистон шаҳрида яшайдиган Холмурод Эргашевнинг оғилхонасида туғилган бузоқча терисида илоҳий калима шаклидаги ёзувлар кўринган.\n“Шаҳарнинг катта домласини чақирдим. Видеокамералар кўтариб 15-20 та одам келди. Ўнг тарафида бошқача, чап тарафида бошқача ëзув бор. Ўнг томонида “Аллоҳ”, деган ëзув бор. Чап томонида “Муҳаммад”, деган ëзув бор экан. Домла ҳаммага кўрсатди. “Мана, кўринглар. Бу Аллоҳнинг кўрсатган мўъжизаси”, деди. Ҳамма ердагилар буни эшитди, кўрди, билди”,- дейди Х.Эргашев.\nХуллас, кўз ўнгимиздаги хилма-хил буюмлар, ўсимликлар, ҳайвонлар, ҳатто инсон танасида пайдо бўлаётган бу тахлит ғайриоддий шаклларнинг айнан илоҳий калима ўлароқ, яъни араб имлосида битилган муқаддас сўз сифатида қабул қилиниши ва шунинг оқибатида ҳодисанинг айнан илоҳий ҳодиса, Аллоҳнинг бир мўъжизаси сифатида талқин қилиниши бор гап. Ҳар ҳолда мусулмонлар яшайдиган ўлкаларда шундайлиги бор гап.\nАлбатта, бу бир тасодиф ва кўринган бу шакл, ҳечам араб имлосидаги ёзув эмас, дегувчилар тоифаси ҳам сероб. Бу тоифа орасида оддий одамлардан тортиб, диний-дунёвий илмга эга зиёлилар ҳам бор. Аммо маҳаллий ва хорижий матбуотнинг эътиборини тортар даражада катта шов-шов бўлган бу ҳодисага, шубҳасиз, олимлар ҳам тўхталди. Тожикистондаги Астрофизика илмий тадқиқот институти етакчиси Нурсаид Ибодинов ана шулардан бири.\n“Мен ҳамма суратларни кўриб чиқдим. Бу шунчаки бир метеорит парчаси, аммо бу нурланаётган метеорит. У ерга яқин келганидан сўнг диффузия ва турболент оқим таъсирида спиралсимон из қолдириб учган ва ёниб кетган. Бундай ҳодисалар табиатда тез-тез бўлиб туради. Бунақа ҳодисаларни Ҳисордаги обсерваториядан туриб ҳар оқшом кузатиш мумкин”,- дейди тожикистонлик астрофизик Нурсаид Ибодинов 23 июль куни Душанбе осмонида содир бўлган воқеани шарҳлай туриб.\nОлимнинг сўзларига кўра, минглаб одамни ҳайратга солган бундай ҳодиса деярли ҳар оқшом содир бўладиган оддий табиат ҳодисаси. Худди шундай, инсонларнинг кўз ўнгида ғайриоддий кўринган ва илоҳий мўжиза сифатида талқин қилинган кичик-кичик табиат ҳодисаларидан тортиб, улкан коинот синоатларининг жуда кўпчилигига олимларда илмий изоҳ бор. Фақат бундай ҳодисалар ва умуман ҳар қандай табиат ҳодисаларининг ибтидосига оид саволни истисно қилганда. Яъни кўпчилик Ғарб олимлари дунё яралишининг бошланғич нуқтасини қидира-қидира етиб борган ва тирикликнинг ибтидоси, дея қабул қилинган ҳамда бундан миллион йиллар аввал содир бўлган, деб олинган коинотдаги “буюк портлаш” ҳодисасидан кейинги даврга илмий изоҳ бор, аммо ундан аввали ҳануз баҳс. Ислом олимлари эса буни муқаддас китобда тилга олинган биргина “Бўл” буйруғи билан шарҳлайди.\n"Бироқ, албатта, бу баҳс бизнинг бугунги суҳбатимиз мавзуи эмас. Биз атроф-муҳитда бўлаётган ҳодисаларнинг оддий мусулмонлар томонидан деярли ёппасига илоҳий, дея қабул қилинишига сабаб нима ва асл мусулмон бундай ҳодисаларга қандай қараши дуруст, деган саволга қайтамиз."\nЎзбекистонлик ислом дини уламоси Тоҳир Умар ўғлига ана шу савол билан мурожаат қилдик.\nТоҳир Умар ўғли: Бисмиллаҳир роҳманир роҳийм. Аллоҳ азза ва жалла пайғамбарлар юбориб, уларга китоблар тушириб ўзининг борлигию бирлигини, Ислом ҳақ дин эканини бутун тарих давомида ҳамма халқларга кифоя қиладиган даражада баëн қилган.\nДунëнинг яралиши, дунëда бўлаëтган ҳамма табиий ҳодисалар, ҳайвонот олами, наботот олами, умуман жамики борлиқда, албатта, Аллоҳнинг қудрати намоëн. Мана, ҳозир қўлимизда, алҳамдилуллоҳ, Қуръони Каримнинг тўлиқ сақланган нусхасининг борлиги ҳам бизга етарли далил. Бирор бир кишининг иймонга келиши эса, шаксиз, Аллоҳнинг ҳидояти билан бўлади. У ëки бу ҳодисалардан таъсирланиш, уларга илоҳтй тус бериб, фақат шу ҳодисалар билангина таъсирланиб қолиш кўпроқ оддий одамларда бўлади.\nОзодлик: Оддий одамлар, деганда илм даражаси нуқтаи назаридан олиб гапиряпсизми?\nТоҳир Умар ўғли: Демоқчиманки, Қуръон, Ҳадис ўқиш билан мунтазам шуғулланиб келмаган одамлар шундай оддий нарсалардан кўпроқ таъсирланиб қолиши мумкин. Бу аслида иймонга чуқур асос бўлмайди. Пайғамбарга иймон келтирган одамнинг исломий масалаларда суянадигани Қуръон ва Ҳадис ҳамда ҳар бир кишининг иймонли бўлиши Қуръон ва Ҳадисга асосланиши керак, деб биламан.\nОзодлик: Шунақа ҳодисаларга илоҳий тус берилишини ижобий ҳол, деб баҳолаш мумкинми ëки бунга одамларнинг иймон даражаси пасайиб кетганини кўрсатувчи бир ҳодиса сифатида қарашимиз керакми?\nТоҳир Умар ўғли: Албатта, ўша Душабе шаҳрида бўлган ғайриоддий ҳодисадан кейин одамлар икки икки ракаат шукрона намозларини ўқиди, дейилган хабардан мусулмон одам қувонади. Шунингдек, табиатда шунақа ғайриоддий ҳодисалар рўй берганда, мисол учун, ой, қуёш тутилганда Пайғамбаримиз икки ракаат намоз ўқиганликлари ҳақида ҳужжатлар бор. Қуръонда осмон ва ернинг яратилишида, кеча ва кундузнинг алмашиб туришида ақл эгалари учун ҳикмат ва ибратлар бордир, деган мазмунда оят бор. Яъни, осмон ва ердаги ҳамма нарсада Аллоҳнинг қудрати намоён экани, Аллоҳ бу оламни қанчалик ҳикмат билан яратиб қўйгани ва асл мўмин мусулмонлар учун бунда ҳар дақиқа, ҳар лаҳза беҳисоб ҳикмат ва ибратлар борлиги шаксиз ҳақиқатдир.


Нега туғруқдан кейинги депрессия ҳақида гапирмаймиз?! • NeMolchi.uz\nBosh sahifa Jabrlanganlarga maslahat Нега туғруқдан кейинги депрессия ҳақида гапирмаймиз?!\nНега туғруқдан кейинги депрессия ҳақида гапирмаймиз?!\nМамлакатимизда психологик соғлиқ билан боғлиқ муаммолар жуда ҳам стигмалашган, яъни бу очиқчасига гапирилмайдиган, одамлар уяладиган, бутун умр беркитиб яшайдиган мавзулардан бири. Оқибатда халқ орасида кўпчилик Шизофрения билан Аутизм, Аутизм билан Даун синдроми ва ҳоказоларнинг аниқ фарқини доим ҳам айтиб ва ажратиб бера олмайди. Чунки бу ҳақида ҳеч ким ГАПИРМАЙДИ.\nМен кичиклигимдан Даун синдромли ёки Аутизмга чалинган бирор одамни учратмаганман. Ҳаттоки, ногиронлар аравачасидаги одамларни ҳам камдан-кам кўрар эдим. У одамлар қаерга ғойиб бўлган? Ёки Ўзбекистонда ногиронлиги бор шахслар йўқми? Бор, албатта. Ҳудди бошқа мамлакатлардаги каби бизда ҳам шундай инсонлар туғилади, лекин уларни кўчада олиб юриш, уларнинг муаммолари ҳақида гапириш одат тусига кирган эмас.\nМатабларда ҳам уларни соғлом болалардан ажратиб таълим бериш анъанаси мавжуд. Натижада одамлар ўзларига ўхшамаган одамларни кўрмай яшайди.\nЭнди бир гуруҳдаги аноним постга тўхталсам. Уни ёш она ёзган. Бир ойлик чақалоғи борлиги ва йиғлоқи бўлиб қолгани ҳақида пост қўйган. Унга ўзини қўлга олиш, ношукур бўлмаслик ҳақида маслаҳатларни кўриб кўнглим ларзага келди. Ўзимни эсладим. Катта фарзандимни дунёга келтирганимда жуда қийналганман. Жисмонан эмас, чунки айнан жисмонан жуда бақуват бўлганман, чалғиш учун ўтга-чуғга ҳам ўзимни ураверардим.\nБўш қолдим деганда хаёлимга қўрқинчли фикрлар, ичимни оғритиб йиғлатадиган фикрлар келаверар эди. Йўқ, боламни хафа қилиш, унга озор бериш фикри бўлмаган ҳеч қачон. Аксинча, унга нимадир бўлиб қоладигандай туюлаверар эди.\nТурмуш ўртоғим ишда, уйда ўзим чақалоқ билан қолган пайтларимда, ич-ичимдан йиғи отилиб чиқаверар эди. Туғруқдан сўнгги депрессия ҳақида ҳеч нарса билмасдим, шунга ўзимга тўхтамай «бу гормонал ҳолат, ўтиб кетади, ўзингни қўлга ол» деб минг марта айтардим, лекин қани эди таъсири бўлса.\nЎзим ёлғиз қолдим дейишим билан юм-юм йиғлаб олардим. Бир-икки марта бу ҳақида ўз онам билан гаплашишга ҳам уринганман. Онам ҳавотирга тушиб «йиғи-сиғини бас қил, шукр қил, боланг соғлом. Жинни бўлиб қоласан. Эринг юриб кетади» деган маслаҳатларни берган.\nТуғруқдан сўнг депрессия билан тўқнаш келган инсонга айтиш мумкин бўлмаган нарсалар:\n– ўзингни қўлга ол;\n– ношукур бўлма;\n– бола туғиш шунақа қийин, ким осон бўлади деган?;\n– ўлмаган бизни жонимиз экан-да, а? Бешта бола туғиб бирон марта депрессия ҳам бўлмабмиз, каби ярим калака, ярим уялтиришга ўхшаш маслаҳат ва гаплар.\nБу ҳолатни бошидан кечирмаган инсон ҳеч қачон буни бошидан кечираётган онани тушунмайди. Ҳаммасига сабаб эса танадаги шиддат билан бўлаётган гормонал ўзгаришлар. Олимларнинг фикрига кўра баъзи оналарда депрессияга мойиллиги қайсидир генлардаги мутация, қайсидир генларнинг бор-йўқлиги ҳам таъсир қилиши мумкин экан. Туғруқдан сўнгги депрессияда оиладаги шукур-ношукурлик, шароитларнинг аъло даражада бўлишининг ҳеч қандай роли йўқ. Ҳамма нарса ва шароити бор аёлларда ҳам депрессия бўлиши мумкин. Бу уларнинг ношукурлигидан эмас.\nНима сабабдан баъзи аёллар туғруқдан сўнги депрессияга тушиб қолишлари – бошқалари эса йўқ – тушунтириб бериша олмаган. Лекин бир нарса аниқки, туғруқдан сўнг депрессия ҳаммада бўлиши мумкин, бундан ҳеч ким ҳимояланмаган.\nШунинг учун қизингиз, синглингиз, келинингиз янги она бўлиш арафасида бўлса, албатта улар билан бу мавзуда гаплашинг. Туғруқдан сўнг депрессия ҳақида биласанми? Кел, унинг белгилари ҳақида ўқиб оламиз дейишдан қочманг. Энг муҳими, келинингиз, қизингиз, синглингизда туғруқдан сўнг инжиқлик, йиғлоқилик, тушкунлик ҳолатларини сезсангиз, уни қучоқлаб, ҳаммаси яхши бўлади, мен сени тинглаяпман, доим менга суянишинг мумкин денг.\nУни уялтирманг, шукур қилиш ҳақида насиҳатлар қилманг, ёрдам бермайди. Ўзини айбдор ва ношукур хис қилишига ҳисса қўшасиз, холос. Иккинчи фарзандимни дунёга келтирганимда, туғруқхонанинг ўзидаёк менга соц.работник (ўзбек тилида ижтимоий ходим бўлса керак) бириктирилган эди. Биринчи фарзандим билан туғруқдан сўнгги депрессиядан азият чекканим учун мени яқиндан кузатишга қарор қилишган.\nЖонимга қасд қилиш ҳақида фикр келса, ичимдаги оғриқ чидаб бўлмас даражага келганда кўнғироқ қилишим мумкин бўлган рақамлар ёзилган брошюраларни тутқазишган. Туғруқдан сўнг уйга хамшира келиб ўзимни қандай хис қилаётганимни ўрганган. Иккинчи фарзандимни қийналиб дунёга келтирганман, лекин шу фарзандим билан нимагадир туғруқдан кейинги депрессия бўлмади. Оналигим жуда осон кечди. Ичимда ҳотиржамлик, фақат болаларимнинг парвариши билан банд бўлдим.\nЖисмоний азоб, иккита ёш болага қараш билан солиштирилганда, туғруқдан сўнгги депрессия оғирроқ эди. Кечалари ухламаслик ва ваҳимали тушлар кўриб йиғлаб ухлаш орасида ер билан осмончалик фарқ борлигини сездим. Шунинг учун, бошингиздан кечирмаган бўлсангиз, бошқа оналарни уялтирманг, уларни ақлга чақиришга уринманг. Қўлингиздан келса ҳаммаси яхши бўлади, мен сени тушуняпман, сенга ҳозир жуда қийин, денг.\nРасмдаги мана бу аёлга қаранг. Унинг исми Алисон. У ёмон рафиқа ёки ёмон Она эмас эди. У қизчасининг туғилишини интиқлик билан кутган. Фарзанди туғилганидан сўнг уйига меҳмонларни чақириб, ҳаммага кулиб, ширин гапириб кўнгилларини олган. Атрофидаги ўртоқларига ичида кечаётган ғалаён ҳақида гапиришга уялган. Афсус, у туғруқдан сўнгги депрессияга дош бера олмай, ўзининг хаётини тугатишгача борган.\nАйтмоқчи бўлганим, туғруқдан сўнгги депрессия жуда ҳам жиддий, уяладиган нарса эмас. Янги чақалоқли бўлган бўлсангиз, ичингизда тушкунлик, ваҳима, қўрқув, енгиб бўлмас даражада оғриқ хис қилсангиз, албатта шифокорингиз билан гаплашинг. Турмуш ўртоғингиз билан бу мавзуда гаплашинг, у билан бу ҳақидаги тиббий матнлар ва изланишлар билан ўртоқлашинг. Ичингиздаги оғриқни ўзингиз яшириб юришга уринманг ва ўзингизни айбдор хис қилманг. Ёлғиз қолганингизда ўзингиз яхши кўрган, ишонган дугоналарингиз, опа-сингилларингиз билан гаплашинг. Инглиз тилини билсангиз онлайн депрессияга қарши 24 соат ишлайдиган профессионал ёрдам кўрсатувчи сайтлар билан боғланинг.\nПост якунида савол: Сизда туғруқдан сўнг депрессия булганми? Уни қандай енггансиз? Сизга ким ёрдам берган?


Ўзбекистон Республикаси Адлия вазирлиги - “2020 йилнинг энг намунали вазирлиги”: Биринчи ўрин – Адлия вазирлиги\n11:23:49 (GMT +5), Сш, 19 янв 2021\n“2020 йилнинг энг намунали вазирлиги”: Биринчи ўрин – Адлия вазирлиги\nЎзбекистон Миллий ахборот агентлиги – ЎзАнинг “Йил танлови – 2020” тадбирида “2020 йилнинг энг намунали вазирлиги” аниқланди.\nЖамоатчиликка очиқ эълон қилинган сўровнома натижасига кўра, Адлия вазирлиги мазкур йўналишнинг биринчи ўрин соҳиби бўлди.\nМукофот Адлия вазирининг ўринбосари Акбар Тошқуловга топширилди.\nВазирликнинг ғолиблиги бежиз эмас, албатта. Адлия вазирлиги 2020 йилда ҳар қачонгидан ҳам фаол иш олиб борди. Пандемия шароитида фуқароларни қийнаётган саволларга онлайн жавоб берилди. Аҳолига бепул ҳуқуқий маслаҳат бериш кўлами кенгайди.\nШу мақсадда бешта ҳуқуқий портал (advice.uz – e-maslahat.uz, Миллий ҳуқуқий интернет портали, bolahuquqlari.uz, test.adliya.uz, hudud24.uz) ишга туширилди.\nУмуман, замонавий ахборот технологиялари, ижтимоий тармоқлар имкониятидан фойдаланиш бир неча ўн баробарга кенгайтирилди.\n“Ҳуқуқий ахборот” телеграм канали орқали 12, 5 минг ахборот тарқатилди.\n60 та туман (шаҳар)да фаолият олиб бораётган “Мадад” бюролари томонидан 12 мингга яқин фуқарога хизмат кўрсатилди. “Advice.uz” ҳуқуқий ахборот портали орқали 60 мингдан ортиқ саволларга онлайн режимида жавоб берилди.\nВазирлик раҳбарияти томонидан бевосита ҳудудларга чиққан ҳолда ўтказилган 40 дан ортиқ сайёр қабуллар жараёнида жами 4 мингга яқин шахсни қабул қилди.\nҲуқуқий ахборотни тарқатишни кучайтириш мақсадида алоҳида “Адолат” миллий ҳуқуқий ахборот маркази ташкил қилинди.\n“Менеджментнинг коррупцияга қарши тизими” бўйича ISO 37001:2016 халқаро стандарт сертификатини қўлга киритган биринчи вазирлик бўлди.\nН.Абдураимова, Оқил Ғуломов(сурат), ЎзА


Қозоқ куреси – Жанубий Кореяда - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nҚозоқ куреси – Жанубий Кореяда\nТонгги мусаффолик мамлакатида қозоқ кураши усуллари ўрганилди. Чунжу шаҳридаги Ёшлар лагерида Қозоғистон, Корея, Бразилия, Туркия ва Монголиядан борган спортчилар жам бўлди. Улар жанг санъати алифбосини ўрганиб, турли тилларда тўғри саломлашиш, хайрлашишни, миннатдорчилик билдиришни билиб олишди.\nТаъкидлаймиз, Ёшлар лагери ЮНЕСКО жанг санъатлари халқаро маркази томонидан ташкил қилинган. Ҳафта давомида бу ерда қозоқ миллий кураши - куресгина эмас, мўғулларнинг бох, корейсча ссирим, туркча гюреш ва бразилча капоэйра ҳам ўрганилди.\nХАННА ЧОЙ, ЮНЕСКО ЖАНГ САНЪАТЛАРИ ХАЛҚАРО МАРКАЗИ МУТАХАССИСИ:\n- Халқаро лагерь қатнашчилари турли жанг санъатлари билан танишди. Корейс кураши ссирим жангчиси мўғул кураши бох ва қозоқча курес ҳақида билади. Фақат жанг санъати ҳақида эмас, маданият ҳақида ҳам, улар турли тилларда бир неча жумла ўрганишди. Ўзаро дўстлашишди. Ишонаманки, бундай тадбирлар ушбу жанг санъатларини халқаро миқёсда илгари суришда ёрдам беради.\nАйтиш жоиз, машғулотлар вақтида бразилиялик курашчилар капоэйра ва курес ўртасида кўпгина ўхшашликлар борлигини таъкидлашди.\nВЕЛИНГТОН НЕЛЬСОН ФЕРНАНДЕС, КАПОЭЙРА УСТАСИ:\n- Биз Қозоғистон вакиллари билан илк марта учрашдик. Уларнинг содда, зиёли ва бахтли одамлар эканидан ҳайратландик. Қозоқ кураши ва капоэйрада кўпгина ўхшаш усуллар топдик. Икки давлат федерациялари орасидаги алоқаларни ривожлантириш истагидамиз.\nЕРБЎЛ МИРЗАБЎСИНОВ, ҚОЗОҒИСТОН РЕСПУБЛИКАСИДА ХИЗМАТ КЎРСАТГАН ТРЕНЕР:\n- “Қазақ куреси” қоидалари бошқа хорижий кураш турлариники билан ўхшаш. Мисол учун, дзюдо, самбо ёки эркин кураш. Усуллар жуда яқин. Масалан, яқинда Монголияда Осиё чемпионати ўтказилди. 8 вазн тоифасидан 3 тасида қозоқ курашчилари ғолиб бўлди.\nКорейс шаҳри Чунжуда қозоғистонликлар бошқа федерациялар билан тажриба алмашиш ҳақида келишиб олишди. Спортчиларимиз ишончи комилки, халқаро ҳамкорлик “қазақ куреси”ни дунёда янада таниқли спорт турига айлантиришда ёрдам беради. Ва бу яккакураш турини олимпия ўйинлари дастурига киритишни яқинлаштиради.\nЮНЕСКОЖанубий КореяҚозоқ куресиёшлар лагери


Оширилган контракт, туширилган стипендия — қанчалик адолатли?! / ADOLAT ижтимоий-сиесий газетаси\nЯнги ўқув йилидан бошлаб, давлат гранти ва тўлов контракти асосида ўқийдиган барча талабалар учун стипендия миқдори бир хил, яъни 400 минг сўм этиб белгиланди. Стипендиялар миқдорининг талаба олган баҳога нисбатан дифференцияси, яъни “ўрта”, “яхши”, “аъло” баҳолар учун стипендия бекор қилинди. Бунинг ўрнига фаол, аълочи, жамоатчи талабалар учун ОТМ ректорлари томонидан стипендиянинг 50 фоизгача, яъни 200 минг сўмгача миқдорида рағбатлантирувчи маблағ жорий қилинадиган бўлди.\nБуни қандай тушуниш мумкин? Жорий қилинаётган ушбу тизим қанчалик адолатли?! Олий таълим мутасаддиларининг мазкур “инновацияси” “5” баҳо олишга астойдил интилаётган аълочи талабаларнинг шаштини сўндириб қўймайдими? Талабанинг 50 фоизлик мукофотни олиш илинжи турли қинғирлик ва адолатсизликларга замин яратмайдими? Бу тизим талабаларнинг ректор, проректор ва декан жанобларига лаганбардорлигини келтириб чиқармайдими?\nКейинги уч йилда мамлакатимизда кўпгина соҳалар каби олий таълим тизими ҳам жиддий ислоҳ қилинмоқда. Ҳозирги кунда олий таълимга эътибор ҳар қачонгидан ҳам кучайди. Инновацион фикрлайдиган талаба ёшларни тарбиялаш кун сайин муҳим стратегик вазифага айланмоқда.\nОлий таълим муассасалари ва уларга қабул қилинувчи талабалар сони ҳам тобора ошмоқда. Айниқса, қабул квоталарининг салкам икки бараварга (2015 йилдаги 58 мингдан 2019 йилда 102 минггача) оширилиши олий маълумотли бўлиш илинжидаги ёшларнинг хоҳиш-истакларини рўёбга чиқаришда муҳим қадам бўлди. Бу каби сон ўзгаришлари, ўз навбатида, келгусида сифат ўзгаришлари учун қулай замин яратмоқда.\nБир сўз билан айтганда, тизимда эскилик сарқитларини бартараф этишга қаратилган туб ислоҳотлар амалга оширилмоқда.\nАммо бугунги шиддаткор замонда буларнинг ўзи етарли эмаслигини тизимда ҳали-ҳануз қатор муаммолар сақланиб қолаётгани ҳам кўрсатиб турибди ва бу бизни ташвишга солмасдан қўймайди. Тўғри, ушбу муаммоларнинг ечими ОТМнинг моддий таъминоти, яъни молиявий ресурслар билан изоҳланади. Бироқ аксарият муаммолар ва уларнинг ечими ҳамон инсон омилига боғлиқ бўлиб қолаётганлиги таажжубланарли ҳолдир.\nЭнди бугунги кунда тизимда ҳал этилмаган асосий муаммоларга келсак. Аксарият профессор-ўқитувчиларнинг фаолияти бугунги кун талабларига жавоб бермайди, уларнинг кўпчилиги ўз устида ишламайди. Профессор-ўқитувчилар учун ташкил қилинган малака ошириш курслари самарасиз ва уларда дарс бераётган профессура савияси паст. Ўз номи билан қайта тайёрлов курслари бўлса-да, уларни тамомлаган профессор-ўқитувчиларнинг билим даражаси деярли ўзгармаяпти.\nҚатор ОТМларда коррупция ва тамагирлик ҳолатлари ҳамон сақланиб қолмоқда. Кириш имтиҳонларида (айниқса, ижодий имтиҳонлар, хорижий олий таълим муассасаларидан ўқишни кўчириш учун ўтказиладиган имтиҳонларда) таниш-билишчилик, коррупция ва тамагирлик ҳолатлари кўзга ташланмоқда. Аксарият ОТМларда жамоатчилик назорати ўрнатилмаган, ОТМ қошидаги Жамоатчилик кенгашлари номигагина тузилган ва амалда фаолият юритмайди.\nЯна бир долзарб масала — магистратуранинг ҳамон эски тизимда қолаётганлиги, ижобий ўзгаришларнинг деярли йўқлиги, магистратурага кириш имтиҳонлари билан Давлат тест маркази эмас, балки ОТМнинг ўзи шуғулланаётганлиги ва шу боис, турли қаллобликлар, коррупциоген ҳолатларнинг сақланиб қолаётганидир.\nБу каби муаммоларнинг мавжудлиги тизимдаги ислоҳотлар кутилган натижалар беришини шубҳа остига қўймоқда.\nБу борада аниқ фактларга мурожаат қиладиган бўлсак, турли негатив (салбий) тенденцияларга дуч келишимиз мумкин. Чунончи, сўнгги пайтларда талабаларни дарс вақти ҳисобидан турли-туман маънавий-маърифий ва ижтимоий-сиёсий тадбирларга жалб қилиш каби ҳолатлар авж олмоқда. Масалан, 2019 йил 13 сентябрь куни Тошкент давлат архитектура ва қурилиш институти талабалари белгиланган ўқув режа асосида аудиторияда дарс ўтиш ўрнига Ўзбекистон Экологик партияси вакиллари ва унинг депутатлари иштирокидаги тарғибот тадбирига жалб қилинган. Ажабланарли томони шундаки, ўша куни ихтисослик ва “Ўзбекистон тарихи” ўқув предметидан маърузалар эшитиш ўрнига талабалар Экологик партиянинг дастурий мақсад ва вазифалари тўғрисидаги тақдимот маросимида иштирок этишган.\nЖамоатчиликнинг ҳақли эътирозига сабаб бўлаётган яна бир масала — бу контракт тўловлари миқдори ва талабалар стипендияси муаммосидир. Маълумки, контракт нархлари иш ҳақига боғлаб қўйилган бўлиб, иш ҳақи миқдори ҳар ошганда контракт тўловлари ҳам шунга мутаносиб равишда ошиши белгилаб қўйилган эди. Жорий йил 1 августдан бошлаб, Президентимизнинг тегишли фармонига мувофиқ иш ҳақи миқдори 10 фоизга оширилди. Контракт тўловлари ҳам шунга мувофиқ 10 фоизга оширилиши керак эди. Бироқ амалда бундай бўлмади. Турли баҳоналар билан контракт тўловлари асоссиз равишда таълим йўналишларига қараб, 15 фоиздан 23 фоизгача оширилди.\nМутасаддилар ўйлаб кўрмадиларми, шундоқ ҳам контракт тўловларини тўлашга қийналаётган оилаларга буни қандай тушунтиришимиз мумкин? Биз депутатлар энди ота-оналарнинг кўзига қандай қараймиз?\nШу каби вазиятни стипендиялар масаласида ҳам кузатишимиз мумкин. Янги ўқув йилидан бошлаб, давлат гранти ва тўлов контракти асосида ўқийдиган барча талабалар учун стипендия миқдори бир хил, яъни 400 минг сўм этиб белгиланди. Стипендиялар миқдорининг талаба олган баҳога нисбатан дифференцияси, яъни, “ўрта”, “яхши”, “аъло” баҳолар учун стипендия бекор қилинди. Бунинг ўрнига фаол, аълочи, жамоатчи талабалар учун ОТМ ректорлари томонидан стипендиянинг 50 фоизигача, яъни 200 минг сўмгача миқдорида мукофот пули жорий қилинадиган бўлди.\nМухтасар айтганда, олий таълим тизими мутасаддилари соҳада бир талай муаммолар борлигини, мамлакатимиз Президенти ва халқимизнинг ишончини оқлай олмаётганликларини тўлиқ англаб етишлари лозим. “Тошбақа юриш”, муаммолардан кўз юмиш, “кўзи кўр, қулоғи кар” бўлиб юриш билан иш битмайди. Айниқса, мамлакатимиз ўз тараққиётининг янги палласига кираётган ҳозирги ўта муҳим бир пайтда мутасадди раҳбарлар ўз зиммасида янада катта масъулият турганини чуқур ҳис этмоқлари лозим.\nБУГУНГИ ВА БУРУНГИ САЙЛОВЛАР...\nКатта авлод вакиллари яхши билишади. Собиқ шўролар даврида СССР Олий советига иттифоқдош республикалардан асосан илғор чўпон, механизатор, сут соғу...\nЯна баҳор келди сени сўроқлаб...


«Барселона» Неймар ўрнига кимларни таклиф этмоқчи? » Ўзбекистон янгиликлари – Zamin.uz\n, 14 2020, 14:45\n«Барселона» Неймар ўрнига кимларни таклиф этмоқчи?\n07 авг, 13:03 6 718 Спорт\nҚуйида булар борасида сўз юритамиз.\nФелипе Коутиньо ("Ливерпуль")\nКаталон клуби Коутиньони анча вақтдан бери сотиб олишни режа қилмоқда. Аммо, инглиз клуби раҳбарияти ушбу трансферга қаршилик қилишмоқда. "Барселона" Коутиньо трансфери учун 100 миллион евро ажратмоқчи.\nНеймар "Барселона"дан Францияга йўл олганидан кейин клуб бор эътиборини Ди Марияга қаратди. Аргентиналик футболчи ҳам Испанияга қайтишни истамоқда. Фақат, жамоа бу футболчи трансферига етарлича пул тўлаб беришлари талаб этилади.\nДракслер парижликлар сафида ёрқин ўйнай олмади. Натижада, у клубдан кетиши мумкин. Футболчининг агенти "Барселона" билан музокара ўтказиш учун Каталония шаҳрига етиб келган. Катта эҳтимол билан у фаолиятини "Барселона"да давом эттиради.\nУсмон Дембеле ("Боруссия Д")\nДортмундликлар ҳужумчиси Усмон Дембеле "Барселона" қизиқишлари доирасида. Каталонияликлар анчадан бери Дембелега қизиқиб келмоқда ва уни ўз сафига қўшиб олишни режа қилган. Бироқ клуб ҳозирча бу трансферга розилик берганича йўқ.\nТрансферга яқин қолди. Неймар фақат «Барселона»га қайтишни истамоқда 28 авг, 11:35\n«Реал» ва яна бир клуб Неймар учун 500 миллион беришга тайёр 14 янв, 23:30\n«Барселона» супер трансферни амалга оширишга қарор қилди 21 дек, 06:26\n«Барселона» энди Ди Марияни сотиб олишга ҳаракат қилади 23 авг, 06:13\n"Барселона" яна Ди Марияга қизиқа бошлади 22 авг, 23:21\nКоутиньо футбол тарихидаги энг қиммат иккинчи футболчи бўлади 08 авг, 18:52


XXI аср ўғрилари… ёхуд чангюткичнинг яна бир сири 24-10-2021, 13:08 | Zamin.uz\nXXI аср ўғрилари… (ёхуд чангюткичнинг яна бир сири)\nАммо бир гап бор. Бузоқ фақат сомонхонагача югуриб бора олади. Уёғига йўл йўқ. Данияда бу “ишбилармон” ўғрилар қўлга олинган ва узоқ муддатга озодликдан маҳрум этилган. Лондондаги ўғриларни ҳам қўлга туширишди. Ҳозир уларга нисбатан жиноий иш қўзғатилган. Тергов жараёни бошланган.\nЯнгиликлар » Дунё » XXI аср ўғрилари… (ёхуд чангюткичнинг яна бир сири)


Туркияда аёллар Эрдўғоннинг Истанбул конвенциясидан чиқиш қарорига қарши норозилик билдирмоқда - Daryo\n18:10, 20.06.2021 31133\nТуркияда аёллар Эрдўғоннинг Истанбул конвенциясидан чиқиш қарорига қарши норозилик билдирмоқда\nИстанбулда аёллар мамлакат президенти Ражаб Тоййиб Эрдўғоннинг 1 июлдан Истанбул конвенциясидан чиқиш қарорига қарши норозилик намойишларини ўтказди. Бу ҳақда «Korrespondent.net» хабар берди.\nМаълумот учун 2011 йилда Европа Кенгаши томонидан қабул қилинган конвенция аёлларга нисбатан ва оиладаги зўравонликка қарши қаратилган. 2011 йилда Туркия конвенцияни биринчи бўлиб имзолади ва унга ўз пойтахтининг номини берди. Ўшандан бери Европа Иттифоқи билан бир қаторда 45 мамлакат ушбу конвенцияни имзолади.\nБироқ март ойида Эрдўғон Туркиянинг конвенцияни ратификация қилишини бекор қиладиган фармон чиқарди. Мамлакат ўз аъзолигини расман 1 июлда қайтариб олади.\n«Туркияда одамлар бугунги кунда ҳақиқатан ҳам жуда заиф ҳолга тушиб қолган ҳуқуқлари янада бузилиши ва давлат уларнинг ҳимоясига эътиборини камайтиришидан хавотирда», — дейилади хабарда.\nКонвенция уни имзолаган давлатлардан зўравонлик ҳақидаги даъволарни текширишни ва айбдорларни жавобгарликка тортишни талаб қилади. Бундан ташқари, ушбу давлатлар қонунлар ва таълим орқали гендер тенглигини таъминлашга келишиб олган.\nТанқидчилар конвенциядан чиқиш Туркияда аёлларга нисбатан қотилликларнинг кўпайишига олиб келади, деган қўрқувда. Kadin Cinayetlerini Durduracagiz Platformu («Биз аёлларга қарши жиноятларни тўхтатамиз» платформаси) аёллар ҳуқуқларини ҳимоя қилиш гуруҳи томонидан чоп этилган тадқиқотга кўра, май ойининг ўзида 17 та фемицид (аёлларга нисбатан нафрат туфайли уларга қарши қилинган жиноят) тасдиқланган ва яна 20 та гумон қилинган ҳолатлар мавжуд. Туркия ҳукумати аёлларнинг ўлдирилиши бўйича расмий маълумотларни қайд этиб бормайди.\nАввалроқ Туркия парламенти конвенцияни ратификация қилиш пайтида аёлларга нисбатан зўравонликни йўқ қилиш чораларини кўришга келишиб олган эди. Ушбу қадамни «Аёллар ва демократия» уюшмаси ҳам тўлиқ қўллаб-қувватлаган. Эрдўғоннинг қизи уюшма раисининг ўринбосари бўлиб ишлайди.\nЭндиликда Эрдўғоннинг Адолат ва тараққиёт партиясидаги консерваторлар бу конвенция аслида Туркиянинг анъанавий оилавий тузилмаларига путур етказиш орқали зўравонликни рағбатлантиради деб таъкидламоқда. Шунингдек, март ойида Эрдўғон ўз қарорини оқлаб, конвенцияни «гомосексуализмни нормаллаштиришда» айблади.\nОлмаотадан Мадридгача ва Брюсселдан Мьянмагача: 8 март куни турли мамлакатларда аёллар ҳуқуқлари ҳимоясига бағишланган намойишлар бўлиб ўтди (фото)\nПольшада ҳомилани олдиришга қўйилган тақиқ кучга кирганидан сўнг яна норозилик намойишлари авж олди\n18:05, 25.11.2021 80388\n16:37, 03.11.2021 65561\n15:35, 19.11.2021 48379\n09:45 Бугун 3095\n09:22 Бугун 5476\n09:05 Бугун 10090\n08:35 Бугун 15456\n12:47, 26.11.2021 98053\n07:08, 27.11.2021 81600\n21:36, 26.11.2021 66002


«Норма Маслаҳатчи» газетасининг 2017 йил 8 август 32-сони - Gazeta.Norma.uz\n«Норма Маслаҳатчи», №32, 2017й. 8 август\nКлассификатор ёрдам беради\nМашиналар учун дарпардалар тайёрлайдиган ишлаб чиқаришни очмоқчимиз. Дарпардаларда буюртмачиларнинг логотипини, шунингдек реклама қилаётган маҳсулотини тасвирлашни режалаштиряпмиз. Бу реклама ҳисобланадими, у билан шуғулланиш учун қандай ҳужжатлар (патент, лицензия ва ҳ.к.) зарур? Ушбу ишлаб чиқариш фаолиятнинг қандай турига киради?\nМЧЖни қайта ташкил этиш: ҳаракатлар алгоритми\nМЧЖ муассисларининг баённомасига биноан иштирокчилар жамиятни янги юридик шахсни ажратиб чиқариш шаклида қайта ташкил этиш тўғрисида бир овоздан қарор қабул қилдилар, жамиятдан чиққан иккита иштирокчи (умумий улуши 30%) унинг муассислари бўлади. МЧЖни бу тарзда қандай қайта ташкил этиш мумкин? Кейинчалик «ягона дарча»да рўйхатдан ўтказиш учун қандай ҳужжатлар зарур бўлади?\nСақланаётган товар лицензия асосида етказиб берилади\n«А» ташкилоти (сақловчи) «В» ташкилотига (юк топширувчи) сақлаш хизматларини кўрсатади. «В» ташкилотининг талабига кўра «А» ташкилоти товарларни «D» ташкилотига (товарларни олувчи) беради. Шунингдек «А» ташкилоти унга масъул сақлаш учун берилган товарларни «D» ташкилотининг филиаллари манзилларига етказиб бериш билан шуғулланади. Бу ҳолда «А» ташкилоти «В» ташкилотининг товарларини ташиш учун лицензия олиши керакми? Сақлаш шартномасида «А» ташкилоти «В» ташкилотининг талабига кўра товарларни «D» ташкилотига «А» ташкилотининг транспортида етказиб беришини ва етказиб беришга доир барча харажатлар сақлаш хизматлари суммасига киритилишини кўрсатиш мумкинми?\nДўкондаги товар кредити\nМЧЖнинг (ЯСТ тўловчи) асосий фаолият тури – улгуржи савдо (сантехника асбоб-ускуналари). Улгуржи-чакана савдога қайта рўйхатдан ўтказишни режалаштирмоқда. Аҳолининг талабига кўра товарни кредитга сотмоқчимиз. Қонунга мувофиқ, истеъмол кредити бериш Ўзбекистон Республикасида ишлаб чиқарилган истеъмол товарларини (хизматларни) ишлаб чиқарувчи корхона ёки реализация қилувчи ташкилотнинг ҳисобварағига банк томонидан пул маблағлари ўтказиш йўли билан амалга оширилади. Бироқ бизда импорт товар бор, уни ҳам кредитга сотмоқчимиз. Аҳолига товарни банкнинг иштирокисиз ўзимиз кредитга бера оламизми ёки бунга лицензия зарурми?\nФаолиятни кенгайтириш: бильярд клубини очиш\nМЧЖнинг асосий фаолият тури – кабелли телевидение. Бир нечта қўшимча фаолият турлари билан шуғулланамиз, улардан бири – бильярд клубини ташкил этиш. Бу қимор ўйинлари билан боғлиқ деган нотўғри фикр юзага келган. МЧЖ бильярд клуби фаолиятини ташкил этиш билан шуғуллана оладими?\nМуассис қарз сўраяпти\nФирма билан меҳнат муносабатларига эга бўлмаган муассис кейин қайтариш шарти билан молиявий қарз шартномасини (боланинг мактабгача таълим олиши учун тўлов кўринишида) тузишни сўраяпти. Фирма билан муассис ўртасида бундай битимни тузиш мумкинми?\nБанкнинг воситачилик ҳақи олиши қонунга зид\nХусусий акциядорлик тижорат банки хизматидан фойдаланадиган корхона ходимларнинг пластик карталарига иш ҳақини ўтказади ва транзит счётга хизмат кўрсатгани учун банкка фоизларни тўлайди. Айни пайтда бошқа банклар, масалан, ЎзСҚБ АТБ юқорида кўрсатилган операциядан фоизларни ундирмайди. ХАТБ ходимларнинг ПКга иш ҳақини ўтказишда транзит счётга хизмат кўрсатгани учун фоизларни ундиришга ҳақлими?\nХусусий уйда ишлаб чиқариш: талаблар ва чекловлар\nОилавий корхона 2016 йил ноябрда ташкил этилган. Асосий фаолият тури – макарон маҳсулотларини ишлаб чиқариш. Рўйхатдан ўтган пайтидан бошлаб то шу давргача (ташкил этилаётган даврда) фаолиятни амалга оширмаяпти. Корхона иштирокчиларидан бири якка тартибдаги турар жойини ишлаб чиқаришда фойдаланиш учун тақдим этишга тайёр. 1. Якка тартибдаги турар жойда макарон маҳсулотлари ишлаб чиқаришни жойлаштириш мумкинми? Агар мумкин бўлса, корхона уни тақдим этган иштирокчи билан уйни ижарага олиш шартномасини тузиши зарурми? 2. Келгусида корхона ушбу турар жойни ижарага бера оладими?\nGreen Card бўйича АҚШдаман. 2010 йил апрелда келганман, 2015 йил июнда эса 45 ёшга тўлганим сабабли паспортнинг амал қилиш муддати ўтди. Доимий яшашга рухсатномани расмийлаштиришга улгураман деб ўйлагандим, бироқ режам амалга ошмади. Айни пайтда оилам АҚШда доимий яшашга рухсатнома асосида яшайди, ҳамма янги паспорт олиб бўлган. Менинг фақат битта йўлим бор – Нью-Йоркда сертификат олиб, Ўзбекистонга паспорт олишга боришим мумкин. Эски паспорт Ўзбекистонга (Самарқанд, Самарқанд вилояти) қанча вақтда етиб боради? 5 йилдан ортиқ вақтдан буён Ўзбекистондан ташқарида бўлганлигим муносабати билан паспорт олиш ва Ўзбекистондан чиқишда муаммога тўқнаш келмайманми?\nФҲШ: иш ҳажмини муддат белгилайди\nКомпанияда фуқаролик-ҳуқуқий тусдаги шартномаларга асосан хизматлар кўрсатувчи жисмоний шахслар бор. Уларни лозим даражада расмийлаштириш мақсадида фуқаролик-ҳуқуқий тусдаги шартномани тузиш муддати юзасидан қонуний чекловлар мавжудлиги хусусида тушунтириш берсангиз. Фуқаролик-ҳуқуқий тусдаги шартномани тузиш муддатини 3 ой этиб чеклаш қонунийми?\nТакрорий инструктаж: ўтказиш даврийлиги\nХодимлар билан даврий инструктажни ҳар чоракда эмас, балки Меҳнат муҳофазаси бўйича ўқитиш ва билимларни текширишни ташкил этиш тўғрисидаги намунавий низом асосида 6 ойда бир марта ўтказиш мумкинми?


Тошкентда валютачилар гуруҳи судланди\n14 май 2021, Тошкент вақти: 01:43\nЎзбекистон Миллий хавфсизлик хизмати ноқонуний равишда валюта савдоси билан шуғулланган гуруҳни қўлга олгани хабар қилинди.\nМаълумотга кўра, гуруҳ аъзоларипластик карточка орқали хорижга катта миқдорда валюта олиб чиққанликда айбланган. Гуруҳ таркибида Миллий банк ходими ҳам борлиги айтилмоқда. Ула рқисқа вақт ичида мана шундай 33 операцияни ишга ошириб, хорижга 66 минг АҚШ долларини олиб чиққан.\nГуруҳ аъзолари пластикдаги валютани хорижда нақд пулга айлантириб, Ўзбекистонга сотиш учун маҳсулотлар олиб қирган.\nСуд беш кишидан иборат мазкур гуруҳ аъзоларига ойилик иш ҳақи минимал миқдорининг 110 ва 220 даражасида жарима тўлаш жазосини белгилаган.\nЎзбекистонда хорижий валюта ҳукумат монополияси ҳисобланади ва фуқароларнинг бу имкониятдан фойдаланиши чекланган.


Бугун Жанубий Африка республикасининг Йоханесбург шаҳрида ўтказилаëтган халқаро саммитда чиқиш қилган БМТ бош котиби Кофи Аннан жаҳон лидерларини қашшоқликни тугатиш ва табиатни муҳофаза қилиш ишларида етакчилик қилишга чақирди.\nУнинг айтишига кўра, бугун жанубий Африка мамлакатларида 13 миллион киши очарчиликдан нобуд бўлиш хавфи остида қолган.\nКонференция мезбони, Жанубий Африка республикаси президенти Табо Мбеки ҳам ўз чиқишида шундай чақириқда бўлиб, агар ушбу умум жаҳон саммити мувофақиятсизликка учраса буни ҳеч нарса билан оқлаб бўлмаслигини таъкидлади.\nБир ҳафта олдин бошланган 10 кунлик конференциядан кўзланган мақсад 1992 йилги Рио саммитида берилган ваъдаларни амалга ошириш тўғрисидаги режани қабул қилишдан иборат.\nКонференция иштирокчилари иқлим ўзгариши, савдо ва санитария соҳалари бўйича келишувларга эришдилар аммо ҳозирча бошқа муҳим масалаларда жумладан энергия соҳаси бўйича аниқ бир қарорга келганлари йўқ.


'Дунё Бирма раҳбариятидан демократик ислоҳотларини чуқурлаштиришини истайди' - BBC News O'zbek\nImage caption Британия ташқи ишлар вазирига кўра, Бирма раҳбарлари ислоҳотлар ортга қайтмаслигига ишонтиришган\nБирмага борган Британия Ташқи ишлар вазири Уилям Хейг бу мамлакатга ташриф буюрган сўнгги олиймақом дипломат бўлган, у халқаро ҳамжамият Бирма раҳбариятидан кўпроқ сиёсий ислоҳотлар кутаётганини айтган.\nҒарб сиёсатчилари Бирмада охирги пайтларда амалга оширилаётган ислоҳотларни олқишламоқдалар ва мамлакатнинг ҳарбий эмас, фуқаровий ҳукуматидан сиёсий ислоҳотларнинг янада чуқурлаштирилишини кутаётганларини айтмоқдалар.\nМамлакатга янги йил арафасида АҚШ Давлат котибаси Ҳиллари Клинтон ташриф буюрганди, Бирма Британия мустамлакасидан озод бўлганининг 64 йиллигини нишонлаганининг эртаси куни Британия Ташқи ишлар вазири Уилям Хейг Бирмага борган, у мамлакатнинг фуқаровий президенти Сейн Шейн, бошқа ҳукумат расмийлари билан учрашган.\nБирмадаги асосий ўзгаришлар касаба уюшмаларининг рўйхатдан ўтказилиши, матбуот фаолияти учун жорий этилган чекловларнинг бир қадам юмшатилиши ва айрим сиёсий маҳбусларнинг озодликка чиқарилиши бўлди.\nБритания Ташқи ишлар вазири Уилям Хейг айтишича, Бирма расмийлари уни ислоҳотлар энди ортга қайтмаслигига ишонтиришган, у эса Бирма демократия томон қадамларини яна давом эттиришини халқаро ҳамжамият истаётганини расмийларга билдириб келаяпмиз, деган.\n"Бутун дунё ҳукуматнинг амалий ишларига қараб баҳо беради. Биз маҳбусларнинг озод қилинганини олқишладик, аммо биз янада кўпроқ сиёсий маҳбуслар қўйиб юборилишини амалда кўришни истаймиз. Шундай экан, биз ҳукумат ҳаракатларига қараб баҳо берамиз, айни пайтда биз уларнинг амалларини олқишлаб, бунга рағбатлантирмоқдамиз", деган Британия ташқи ишлар вазири.\nРангундаги расмий музокаралари пайти Британия Ташқи ишлар вазири шу йил апрелига мўлжалланган сайловларнинг эркин ва адолатли бўлишини таъминлаш муҳимлигини урғулаган, сиёсий маҳбуслар ҳақидаги талабни ифода этган.\nФото муаллифлик ҳуқуқи BBC screengrab\nImage caption Аун Сан Су Чи Бирмада демократик сайловлар бўлиб ўтишига ишонишини айтган.\nБирма Ташқи ишлар вазири Вунна Маунг Лвин айтишича, мамлакат қамоқхоналарида бугун эътиқод маҳбуслари қолмаган, бироқ ўтган йилги 200 тача маҳбус озод этилгани ортидан яна кўпроқ авфлар кўзда тутилмоқда.\nБирма мухолифати раҳбари Аун Сан Су Чи Би-би-си билан суҳбатда мамлакатда демократик сайловлар бўлиб ўтишига ишонишини айтган.\nЯқин-яқинларгача ҳарбий ҳукумат томонидан бошқарилган Бирма ҳақида фақатгина мухолифатга ўтказилаётган тазйиқлар ва сиёсий маҳбуслар мавзусидагина сўз юритиларди.\nБугун эса уй қамоғидан озод этилиб, партияси қайта рўйхатга олинган Аун Сан Чи мамлакатга сафар билан келган Британия Ташқи Ишлар вазири Уилям Хейг билан учрашмоқда.\nБи-би-сига интервьюсида Аун Сан Су Чи айтишича, шу йил давомида мамлакатнинг демократия томонга нақадар илгари силжиётгани аниқ бўлади.\nУнинг фикрича, Бирманинг демократия томон қадамларини секин деб баҳолаш мумкин.\n"Мен ўйлайманки, демократия томон қадамлар биз истаганчалик тез бўлмаяпти. Лекин бошқа томондан буни мен жуда ҳам секин деб айтмаган бўлардим. Секин, лекин жуда чекин эмас", деб айтган Аун Сан Су Чи.\nСан Су Чи хоним, мен тириклигимда Бирмада демократик сайловлар бўлиб ўтганининг гувоҳи бўламан деб ишонаман, деган.\nФотолавҳа: Ҳиллари Клинтон ўзини илҳомлантирган Аун Сан Сучи билан ниҳоят учрашди


Роналду қайси футболчидан ҳайратланади?\n1 январь, 2017, 19:30\nПортугалия терма жамоаси ва "Реал" етакчиси Криштиану Роналду ўз ўйин услуби ва футбол ҳақида фикр билдирди.\n- Мен ҳеч қачон кимгадир ўхшашни хоҳламаганман, бу менга ёқмайди, - деди Криштиану Роналду. - Ҳар бир футболчи ўз услубига эга бўлиши керак. Менга ёқадиган ва мени ҳайратга солган чарм тўп усталари ҳақида гапирадиган бўлсам, улар жуда кўп. Биронтасини ажратиб кўрсата олмайман.\nШунингдек, Криштиану Роналду одамларнинг ўзи ҳақидаги фикрларига муносабатини ҳам билдириб, уни яхши билмайдиганларнинг гаплари асоссиз эканини ва футболчи билан яхши таниш бўлганлар унинг ҳақиқатан қандай инсон эканини яхши билишларини таъкидлади.


Навоийда республика ишчи гуруҳининг суд-ҳуқуқ соҳасига оид сайёр қабуллари бошланди\nОлий суд, Бош прокуратура ҳамда бир қатор вазирлик ва идоралар раҳбарларидан иборат ишчи гуруҳнинг Навоий вилоятидаги сайёр қабуллари бошланди. Дастлабки қабул кеча, 18 март куни Зарафшон шаҳрида ўтказилди. Унда Зарафшон шаҳри, Учқудуқ ва Томди туманлари фуқароларининг мурожаатлари тингланди.\nСайёр қабулда 79 нафар фуқаро суд-ҳуқуқ соҳасида мурожаат қилган. Қабул қилинган мурожаатларнинг 21 таси жиноят, 26 таси фуқаролик, 8 таси маъмурий ҳамда 4 таси эса иқтисодий ишлар бўйича судларга оид бўлган.\nМурожаатларнинг 27 таси жойида ҳал этилиб, 52 таси бўйича ҳуқуқий тушунтиришлар берилган. 3 та мурожаат бўйича аризалар Олий суд томонидан кассация тартибида ҳал қилиш учун қабул қилинган. Таъкидланишича, ушбу мурожаатларнинг барчаси қаноатлантирилиб, тегишли судлов хайъатига кўриб чиқиш учун ўтказилди.\nСайёр қабулда жиноят ишлари бўйича Зарафшон шаҳар суди томонидан 8 нафар шахс жазони ўташда муддатидан олдин шартли озод қилинган, 5 нафар маҳкумнинг жазоси енгилроғига алмаштирилган. Жиноят ишлари бўйича Томди туман суди томонидан эса 3 нафар маҳкум муддатидан илгари шартли озод қилинган.\nЗарафшон туманлараро иқтисодий суди томонидан сайёр қабул арафасида 5 та иқтисодий иш мазмунан кўрилган эди. Шундан 3 та иш бўйича тадбиркорлар фойдасига жами 24 миллион 412 минг сўм ундирилган бўлса, тадбиркорга нисбатан асоссиз киритилган 51,4 миллион сўмлик 2 та иш қаноатлантиришдан рад қилиниб, тадбиркорнинг ҳуқуқлари суд томонидан ҳимоя қилинди.


Huquqburch.Uz - Нотариал ҳаракатни уйда амалга ошириш\n2017 йил декабрь сонида\nНотариал ҳаракатни уйда амалга ошириш\nҳамюртларимиз учун яратилган қулайликлардан биридир\nМаълумки, амалдаги қонунларимизнинг энг олий мақсади бу – инсонпарварлик экани ҳеч кимга сир эмас. Буни ҳар бир қонуннинг ҳар қайси моддасини ўқиганимизда, гувоҳ бўлишимиз мумкин.\nҲуқуқшунос – нотариус сифатида айни ҳақиқатга кўп бора амин бўлганман. Хусусан, фаолиятимизнинг энг муҳим мезонларидан бўлмиш “Нотариат тўғрисида”ги қонун ҳам фуқароларимизнинг ҳуқуқ ва эркинликларини ҳимоялашда муҳим аҳамият касб этади. Яъни мазкур қонун нотариал ҳаракатларни амалга оширишни тартибга солади.\nҚонуннинг 30-моддасида нотариал ҳаракатларни амалга ошириш жойи ўз аксини топган. Унга кўра, нотариал ҳаракатлар нотариал идораларнинг биноларида амалга оширилади. Аммо қонун ижодкорлари шу нарсани ҳам эътибордан четда қолдиришмаганки, фуқаро касаллиги, ногиронлиги туфайли ёки бошқа сабабларга кўра нотариал идорага бора олмайдиган айрим ҳолларда нотариал ҳаракатлар мазкур фуқаро турган жойда амалга оширилиши ҳам белгиланган. Қонун ҳужжатларида нотариал ҳаракатлар нотариал идораларнинг биноларидан ташқарида амалга ошириладиган бошқа ҳоллар ҳам назарда тутилиши мумкин. Ўзбекистон Республикаси адлия вазирининг 2010 йил 30 мартдаги 64-мҳ-сон буйруғига асосан тасдиқланган “Нотариуслар томонидан нотариал ҳаракатларни амалга ошириш тартиби тўғрисида”ги йўриқноманинг 9-бандида ҳам фуқаро касаллиги, ногиронлиги туфайли ёки бошқа сабабларга кўра давлат нотариал идорасига бора олмайдиган айрим ҳолларда ёки юридик шахс томонидан таклиф қилинганда, нотариал ҳаракатлар давлат нотариал идораси биносидан ташқарида, яъни мазкур фуқаро ёки юридик шахс ёхуд унинг вакили жойлашган жойда амалга оширилиши мумкинлиги қайд қилинган. Нотариал ҳаракатлар давлат нотариал идораси биносидан ташқарида бажарилса, ҳужжатнинг тасдиқловчи ёзувида ва нотариал ҳаракатларни рўйхатга олиш реестрида нотариал ҳаракат амалга оширилган жойнинг манзили кўрсатилади. Бу ҳам бўлса, қонунга асосан фуқароларга яратилган қулайликнинг яна бир ифодасидир.\nШу ўринда фикрларимизнинг исботи тариқасида бир ҳаётий мисолларга эътибор қаратсак. Туманимиз марказида яшовчи, 64 ёшли онахон Маҳбуба Суннатова (исм-шарифлари ўзгартирилган) ўзининг кўп қаватли уйда жойлашган 3 хонали хонадонини бошқа фуқарога сотган. Лекин бу аёл беморлиги туфайли нотариал идорамизга келолмаган. Шу боис унинг қизи олди-сотди шартномасини тасдиқлаб беришимизни сўраб, бизга мурожаат қилди. Натижада нотариал ҳаракат аёл яшаётган хонадонда амалга оширилди.\nЁки яна бир фуқаро – 55 ёшли Шоҳида Дўстназарова ҳам бетоблиги сабаб нотариал идорамизга келолмаган. Маълум бўлишича, у кўп қаватли уйда жойлашган 1 хонали хонадонини ўзига таниш бўлган фуқарога 6 ой муддатга ижарага берган. Бинобарин, тарафларнинг мурожаатига биноан ижара шартномаси Ш.Дўстназарованинг яшаш хонадонида тасдиқланди.\nКези келганда юртдошларимизга эслатиб ўтиш лозимки, Вазирлар Маҳкамасининг 1999 йил 3 ноябрдаги 533-сон қарори билан тасдиқланган Давлат божи ставкаларига мувофиқ нотариал ҳаракатлар нотариал идорадан ташқарида амалга оширилганда, давлат божи 2 баравар миқдорда ундирилади (озодликдан маҳрум этиш жойларидаги ёки қамоқдаги шахсларнинг ишончномаларини нотариал тасдиқлаш бундан мустасно). Шунингдек, ушбу нотариал ҳаракатни бажариш учун жойга бориш билан боғлиқ амалда сарфланган ҳаражатлар тўланади.\nШуни ҳам ёдда тутиш жоизки, нотариуснинг ва амалга оширилаётган нотариал ҳаракатлардан хизмат вазифасини бажариш муносабати билан хабардор бўлиб қолган шахсларнинг ўзларига маълум бўлган ахборотларни ошкор қилиши, шу жумладан, меҳнат шартномаси бекор қилинганидан кейин ҳам ошкор қилиши тақиқланади. Фуқаро жисмоний нуқсони, касаллиги туфайли ёки қандайдир бошқа сабабларга кўра битим, ариза ёки бошқа ҳужжатни ўз қўли билан имзолай олмаганида, битим, ариза ёки бошқа ҳужжатни унинг топшириғига кўра имзолаган фуқаро, ҳужжатни таржима қилиб берган таржимон (сурдо таржимон) ва бошқалар ҳам ўзларига маълум бўлган ахборотларни ошкор қилиши тақиқланади.\nХулоса қилиб айтганда, юқорида тилга олинган қонуний имкониятнинг моҳиятини нафақат фуқароларимиз, балки маҳалла-куй, жамотчилик вакиллари ҳам тўғри ва тўлақонли англаб етишлари шарт. Шундагина айни қоида асосида амалга оширилган нотариал ҳаракат чинакам маънода қонун устуворлигини таъминлашга хизмат қилади.\nПоп тумани 1-сон давлат